28.12.15EOLi suusaorienteerumise noortelaager jääb ära\nVärska OK Peko on sunnitud lumeolusid ja ilmaprognoose arvestades teatama, et plaanitud EOLi suusaorienteerumise noortelaager 4.-6. jaanuaril 2016 Värskas jääb ära. Samuti ei toimu 2.-3. jaanuaril Põlva MV suusaorienteerumises. Lumikatte tulekul püüab Värska OK Peko võimalusel korraldada suusaorienteerumise Põlva MV koos pika nädalalõpu ja -algusega ning pakkuda noortele treeninguks täiendavalt suusa-o tehnika harjutusi. Praegu soovitame noortel suusatada kunstlume radadel.\n11.12.152018. aasta üliõpilaste MM suusaorienteerumises peetakse Tartus\nRahvusvaheline Üliõpilasspordi Föderatsioon (FISU) kinnitas ja andis teada 2018. aasta üliõpilaste maailmameistrivõistluste toimumispaigad. 2018. aastal selguvad üliõpilaste maailmameistrid 35 spordialal. Suusaorienteerumise üliõpilaste maailmameistrivõistluste toimumispaigaks kinnitati Eesti. Võistlused toimuvad veebruarikuus Tartus. Võistluste korraldajaks on Eesti Akadeemiline Spordiliit koostöös Eesti Orienteerumisliiduga, orienteerumisklubiga Ilves ja MTÜ-ga Suusahullud.\n01.12.15Doris Kudrelt senise karjääri parim koht MK-sarjas\nSoomes, Ylläsel lõppes tänavuse suusaorienteerumise MK-sarja esimene võistlusseeria ühisstardist tavarajaga. Võistluseelsel ööl sadas maha 10 cm värsket lund, mis tegi rajad pehmeks ja libisemise raskeks. Eesti koondisest olid võistlustules alles juunioride sekka kuuluv Doris Kudre ja kogenud suusamees Ilmar Udam. Naistest 16,2 km rajal juhtis võistlust algusest lõpuni üleeilse lühiraja võitja, rootslanna Tove Alexandersson, kes sai lõpuajaks 1:01.11 ning edestas finišis venelannat Maria Kechkinat kahe ja poole minutiga. Doris tegi hea soorituse, olles ajaga 1:13.07 omavanuste seas parim. Naiste maailma paremik liikus eest ära eelkõige kitsal ja pikal tõusul. Pika ja raske võistluse tulemuseks oli 23. koht, mis on Dorisele seni parim koht maailma paremikuga võisteldes. Meeste seas sai 23,5 km rajal üle paljude aastate taas ühe MK-etapivõidu 42-aastane 13 MM-kulla omanik, venelane Eduard Hrennikov. Ta suutis kogu distantsi vältel püsida juhtpositsioonidel ning edestada finišis 13 sekundiga rootslast Ulrik Nordbergi. Võiduajaks märgiti 1:23.58. Ilmar Udam tegi üsna head sõitu ja lõpetas 32. kohaga (aeg 1:44.24), kuid ei suutnud siiski vältida vigu, mis läksid maksma mõned kohad lõpuprotokollis. MK-sari jätkub jaanuari lõpus Saksamaal, kuid eesoleval nädalavahetusel osaleb 15 Eesti suusaorienteerujat Põhja-Soomes veel tugevakoosseisulisel võistlusel Ensilumen rastit.\n27.11.15Daisy Kudre MK-hooaja avaetapil 15.\nPõhja-Soomes, Ylläsel, avati sprindivõistlusega suusaorienteerumise MK-hooaeg. Naiste 3,9 km rajal olid ülekaalukad venelannad, kes loovutasid esiviisikust vaid kolmanda koha soomlanna Milka Reponenile, võidu võttis Tatjana Oborina, teine oli Maria Ketškina. Eesti koondisest oli 15. kohaga parim eelmise hooaja terviseprobleemide tõttu vahele jätnud Daisy Kudre. Kaotus võitjale oli 1.18. Daisy Kudre kommentaar: „Tegin tehniliselt hea ja kontrollitud soorituse, kuid ei tunne ennast veel tõusudel piisavalt tugevalt, sealt tuleb suurem osa kaotusest“. Evely Kaasiku, kes tegi ettevalmistuse hetkeseisu kohta samuti igati korraliku sõidu, oli 22. (kaotus 1.59). Nooruke Doris Kudre ei suutnud vältida orienteerumisvigu ning pidi leppima 29. kohaga (kaotus 3.52). Meeste 5,1 km rajal lahutasid esikolmikut omavahel 1-sekundilised vahed. Võitjaks tuli rootslane Ulrik Nordberg, kellele järgesid bulgaarlane Stanimir Belomažev ja 42-aastane (!) venelane Eduard Hrennikov. Eestlaste kohad: 36. Joonas Oja (kaotus 3.49), 41. Tarvo Klaasimäe (4.23), 43. Ilmar Udam (5.26). Homme võisteldakse sprinditeates, iga võistkond koosneb ühest mehest ja ühest naisest. Eesti värve lähevad kaitsma paarid Joonas Oja-Evely Kaasiku ning Tarvo Klaasimäe-Doris Kudre.\n24.11.15Suusaorienteerujad avavad uue hooaja sel reedel Soomes\nSuusaorienteerujad avavad hooaja MK-etappidega Soomes Suusaorienteerujad avavad uue hooaja reedel, 27. novembril MK-etappidega Põhja-Soomes, Ylläsel. 5 päeva jooksul toimub 4 võistlust - sprint, sprinditeade, lühirada ja tavarada. Eestit esindavad kolm naist – Evely Kaasiku, Daisy Kudre ja Doris Kudre kolm meest - Ilmar Udam, Joonas Oja ja Tarvo Klaasimäe. Kuna lumetreeninguid on koondislased veel vähe teha saanud, siis tavarajal stardivad vaid Doris Kudre ja Ilmar Udam, sprindis osalevad kõik ning sprinditeates pannakse välja kaks võistkonda (mees ja naine). Tänavune MK-sari koosneb lisaks Soomes toimuvatele veel jaanuari lõpus Saksamaal ja märtsi alguses Austrias toimuvatest etappidest. Austrias, tuntud laskesuusakeskuses Obertilliachis toimuvad etapid on samas ka Euroopa meistrivõistlused ning Eesti koondise peaeesmärk algaval hooajal. Mulluse EMi parimaks saavutuseks jäi naiste teatevõistkonna (juuresoleval pildil) viies koht, naiskonna eesmärk on Austrias seda kohta parandada. Toona sõideti samas koosseisus, kuid Doris Kudre jõuab alles sel talvel vanuse poolest juunioride klassi ja Daisy Kudre esinemist mõjutasid südameprobleemid, mis sundisid teda tervet hooaega vahele jätma. Algavaks hooajaks on kõik kolm saanud valmistuda suuremate probleemideta ning vaatavad lootusrikkalt tulevikku. Hetkel on Ylläsel harjutamas tervelt 32 Eesti suusaorienteerujat, koos täiskasvanutega harjutavatel noortel ja juunioridel on hea võimalus saada osa maailma tippude sooritustest peatsetel MK-etappidel.\n16.11.15Eesti Orienteerumisliit sai uue presidendi ja juhatuse\nEesti Orienteerumisliidu üldkogul Moostes toimusid alaliidu uue presidendi ja juhatuse valimised järgmiseks kaheks aastaks. Uueks presidendiks valiti Värska orienteerumisklubi Peko ja Riigikogu liige Meelis Mälberg. 9-liikmelisse juhatuse valiti lisaks presidendile veel Sander Blehner, Marek Karm, Karli Lambot, Eduard Pukkonen, Sixten Sild, Mait Tõnisson, Maret Vaher ja Vallo Vaher. Eesti Orienteerumisliidu suurimateks väljakutseteks alanud valitsemisperioodil on kahe tippvõistluse heatasemeline korraldamine. 2016. aastal toimuvad Tallinnas 3000-4000 osavõtjaga veteranide MM-võistlused ning 2017. aastal Tartus orienteerumisjooksu MM-võistlused, kuhu on oodata ligi 50 riigi koondisi.\n15.11.15Aasta Tegija tiitel läks jagamisele\nMoostes toimunud Eesti Orienteerumisliidu üldkogul valiti traditsiooniliselt möödunud hooaja parimad. Aasta Tegija tiitel läks klubide hääletamise tulemusel jagamisele. Võrdselt hääli kogusid noorte Euroopa meistrivõistlustel teatejooksus pronksmedali teeninud võistkond koosseisus Karel-Sander Kljuzin, Andres Rõõm, Kaarel Vesilind ning RMK rogainipäeva korraldamise eestvedajaks olnud Lauri Leppik. Parimaks rogainivõistkonnaks valiti MM-il hõbedale tulnud vennad Silver ja Rain Eensaar, parimaks suusaorienteerujaks Doris Kudre ja parimaks rattaorienteerujaks Lauri Malsroos. Orienteerumisjooksus valiti parimateks naistest Evely Kaasiku ja meestest Timo Sild. Selgitati välja ka parima korraldusega võistlus, milleks osutus Tartu OK Ilvese ja MTÜ MM2017 poolt kahasse korraldatud Euromeeting Otepääl. Parimaks kaardiks valiti Toivo Saue joonistatud Mõndavere kaart, millel peeti Eesti meistrivõistused pikal rajal.\n08.11.15EOLi juhatusse kandideerib 11 inimest\nJärgmisel nädalavahetusel Moostes toimuvale EOL üldkogul on päevakorras EOLi presidendi ja juhatuse valmimised. EOLi presidendi kandidaate on üks- Meelis Mälberg. EOLi juhatuse liikmekandidaatideks on üles seatud koguni üksteist. EOLi juhatusse kandideerivad: Sander Blehner, Marek Karm, Karli Lambot, Eduard Pukkonen, Raivo Rõõm, Sixten Sild, Aleksandr Šved, Voldemar Tasa, Mait Tõnisson, Maret Vaher ja Vallo Vaher. Juhatuse suuruse kinnitab EOLi üldkogu kohapeal, aga varasematel aastatel on EOLi juhatusse kuulunud 9 liiget, sh EOLi president. Kahepäevane üldkogu tuleb töine. Seal tehakse kokkuvõte selle aasta tegemistest ja koondiste õnnestumistest või ebaõnnestusmistest, ala harrastatavusest, EOL toimkondade tegemistest, järgnevatel aastatel Eestis toimuvate tiitlivõistluste ettevalmistustest. Sõnavõtus käsitletakse Eesti meistrivõistlustega seonduvat. Üldkogu teine päev on suunatud tulevikule ja seal kinnitatakse EOLi eelarve muudatused, liikmemaks ning suusaorienteerumise eelarve, tutvustatakse järgmise aasta litsentsijuhendit ja Eesti MV üldjuhendit ning üldkogu lõpetuseks valitakse järgmiseks kaheks aastaks EOLi president ja uus juhatus. Lisaks töistele tegevustele toimub laupäeva õhtul Mooste Folgikojas EOLi pidulik autasistamistseremoonia, kus autasustatakse 2015. aasta parimaid ja veedetakse ühiselt mõnus piduõhtu. Üldkogu täpsema päevakorra ja kodukorra ning autasustatavate nimed on leitavad EOL kodulehel juhatuse otsuste juures.\n31.10.15Baltic Junior Cup tavarajalt Eestisse neli esikuuiku kohta\nLõuna-Rootsi Smålandi maakonnas toimub igasügisene 7 noortekoondise matškohtumine Baltic Junior Cup. Osalevad Eesti, Läti, Leedu, Poola, soomerootsi, Smålandi ja Lõuna-Rootsi noortekoondised. Esimesel päeval võisteldi tavarajal ja Eesti koondis teenis neli kohta esikuuikus – Marianne Haug oli naisjuunioridest neljas, Kaarel Vesilind klassis M16 viies ning Heino Ollin meesjuunioridest ja Teele Telgma klassis N16 kuuendad. Klassis N18 oli Emily Raudkepp meie parimana 12. ja klassis M18 Tomi-Andre Piirmets 20. Pühapäeval toimuvad teatejooksud segavõistkondadele, kus kuueliikmelistes võistkondades on üks liige igast võistlusklassist.\n27.10.15Lauri Sild pälvis Tradehouse stipendiumi\nTradehouse Ilukaubamaja avalikustas täna üheksa Eesti noort tippsportlast, kelle vahel jagati 20 000-eurone stipendiumifond. Eesti ühele suurimale stipendiumikonkursile laekunud 100 taotluse seast valiti välja maadleja Epp Mäe, purjetaja Karl-Martin Rammo, kümnevõistleja Janek Õiglane, iluuisutaja Helery Hälvin, odaviskajad Magnus Kirt ja Tanel Laanmäe, ujuja Andrei Gussev ning orienteeruja Lauri Sild. 20 000-eurone stipendiumifond jagunes sportlaste vahel järgmiselt: Epp Mäe, Karl-Martin Rammo ja Janek Õiglane pälvisid kõik 3000 eurot, Helery Hälvin, Magnus Kirt ja Tanel Laanmäe 2000 eurot ning Andrei Gussev ja orienteeruja Lauri Sild 1000 eurot. Spordiajakirjanike otsusel sai neljanda 3000-eurose stipendiumi Ingrid Puusta. Tradehouse turundusjuht Laura Kuldkepp tunnistas, et noorte sportlaste eesmärgid ja tahe on imetlusväärsed ning inspireerivad. „Suheldes konkursi raames nii tänaste kui tulevaste sporditippudega avaldas enim muljet nende pühendumus ja valmisolek kõrgete eesmärkide nimel pingutada. Usun, et investeering Eesti spordi tulevikku lubab noortel keskenduda kõige olulisemale ning motiveerib ka teisi ettevõtteid neid märkama ja toetama,“ kommenteeris kolmandat aastat stipendiumite jagamist korraldanud Kuldkepp. Tema sõnul panustatakse noortesporti ka tulevikus. Tradehouse annab 20 000 euro väärtuses andekatele noorsportlastele mõeldud stipendiumit välja juba kolmandat aastat. Mullu pälvisid stipendiumi kergejõustiklased Rasmus Mägi ja Grit Šadeiko ning vehklejad Julia Beljajeva, Erika Kirpu ja Katrina Lehis.\n15.10.15EOLi sügisene üldkogu toimub 14.-15. novembril 2015 Moostes\nEOLi juhatuse otsuse kohaselt kutsutakse EOLi sügisene üldkogu kokku 14.-15. novembril 2015 Moostes. Üldkogul tehakse kokkuvõte EOLi aasta tegevustest, täpsustatakse järgneva aasta tegevusi ja eelarveid ning valitakse järgnevaks kaheks aastaks EOLi president ja juhatus. Üldkogu esimese päeva õhtul toimub EOLi 2015.aasta parimate autasustamistseremoonia. EOLi üldkogu eelneval ennelõunal toimub kõigile soovijaile koolitus,kus seekord keskendutakse rajameistrite tööle.\n10.10.15Eesti teatemeeskonnale sõjaväelaste MM-i pronksmedal!\nKoosseisus Sander Vaher, Lauri Sild ja Timo Sild jooksnud Eesti teatemeeskond võitis Koreas Mungeyongis toimuvatel sõjaväelaste maailmamängudel Šveitsi ja Venemaa järel pronksmedali. Vaheaegade põhjal on Eesti liikunud tõusvas joones – Timo Sild on viimases vahetuses jooksnud teise aja ja möödunud kahest konkurendist ning tõusnud 5. kohalt 3.-ks. Võidukana lõpetanud Šveits on alustanud viimast vahetust neljandalt kohalt. Eesti meeskonna kaotus Šveitsile oli vaid 1 minut ja 18 sekundit, kaotus Venemaale 1 minut ja 8 sekundit.\nEesti naiste teatevõistkond sai neljanda koha, võidutses Venemaa Läti ja Leedu ees. Eesti naiskond jooksis koosseisus Merike Vanjuk, Annika Rihma ja Laura Joonas. Kaotus võitjale 10 minutit ja 50 sekundit. Pronksis jäi puudu natuke enam kui 2 minutit.\nSõjaväelaste maailmamängude edukaimaks orienteerumisriigiks oli Venemaa kuue kuldmedaliga kaheksast võimalikust, järgnes Šveits kahe kuldmedaliga. Läti võitis kaks hõbemedalit ning Prantsusmaa ühe. Eesti oli kahe pronksmedaliga (naiskonnavõistluse pronks ja meeste teate pronks) 5. kohal.\n08.10.15Sõjaväelaste maailmamängude naiskonnavõistluselt Eestile pronks\nMeie aja järgi täna öösel Koreas joostud maailmamängude orienteerumise tavaraja järel liideti kokku individuaalvõistluste iga riigi parimad tulemused, ning Eesti naiskond on selles arvestuses saanud Venemaa ja Läti järel 3. koha!\nPronksised naiskonnavõistluse medalid saavad kaela Merike Vanjuk (kohad 9. ja 13.) Annika Rihma (11. ja 10.) ning Laura Joonas (18. ja 19.).\nTavarajavõistluselt on Eesti esindus saanud kaks 10. kohta – Annika Rihma ja Timo Sild. Merike Vanjuk oli 13., Laura Joonas 19. ja Kirti Rebane 34. Meeste rajal oli Lauri Sild 32. ja Kristo Heinmann 59., Sander Vaheri tulemus on tühistatud.\n07.10.15Merike Vanjuk sõjaväelaste maailmamängude lühirajal 9. kohal\nKoreas toimuvate sõjaväelaste maailmamängudel algasid täna orienteerumisvõistlused\nKiiruselt tihedamaid Eesti metsi meenutaval maastikul oli naiste võitja Tatiana Ryabkina keskmiseks kiiruseks 3,4 km pikkusel rajal üle 10 min/km.\n1. Tatjana Rjabkina 35.20\n2. Julia Novikova +1.05\n3. Aija Skrastina +2.03\n9. Merike Vanjuk +5.49\n11. Annika Rihma +6.14\n18. Laura Joonas +10.50\n27. Kirti Rebane +14.52\nKokku osales 63 naist.\nMeeste võistlusel joosti natuke kiiremini, kuid sealgi olid 4,1 km pikkusel rajal parimate kiirused üle 8 min/km. Venemaa võitis meestegi klassis kulla ja hõbeda.\n1. Dmitri Tsvetkov 33.22\n2. Andrei Hramov +1.04\n3. Matthias Kyburz +1.10\n13. Timo Sild +3.31\n30. Sander Vaher +6.55\n47. Lauri Sild +9.35\n54. Kristo Heinmann +11.37\nKokku osales 142 meest.\nVõistlused jätkuvad neljapäeval tavarajaga.\n03.10.15Evely Kaasiku MK-tavarajal Arosas 30.\nŠveitsi mägikuurortis, Arosas toimuvad 2.-4. oktoobrini tänavused viimased MK-sarja võistlused. Esimesel päeval võisteldi tavarajal. Väga rasketel ja tehniliselt keerulistel radadel läksid võidud Anne Margrethe Hauskenile Norrast ja kodupubliku rõõmuks Daniel Hubmannile Šveitsist. Naisteklassis oli võitja edumarginaal järgmise ees tervelt 3.18, teiseks ja kolmandaks tulid šveitslannad Sabine Hauswirth ja Sara Lüscher. Šveitslannade võistkondlik sooritus oli vägagi tähelepanuväärne, nad hõivasid lõpuprotokollis kõik kohad teisest viiendani. Ainsa eestlannana osalenud Evely Kaasiku oli 30., kaotust võitjale 21.18. Meeste seas hoidis pikalt juhtpositsiooni norralane Carl Godager Kaas kuni alles viimane startija, Daniel Hubmann, finišeeris 2.14 kiirema ajaga. Kolmanda koha hõivas teine norralane, Olav Lundanes, kes kaotas Kaasile 30 sekundit. Kenny Kivikas hõivas 40. positsiooni, kaotust võitjale 27.12 Laupäeval võisteldakse lühirajal ja pühapäeval sprinditeates.\n02.10.15MK-hooaja lõpetavad 3 etappi Šveitsis Arosas\nKuigi möödunud nädala Euromeeting ja Suunto Games Otepää kandis kuulutasid tõsise orienteerumisjooksu võistlushooaja lõppu kodumaal, siis MK-hooaeg jätkub tippsportlastel tänasest pühapäevani Šveitsi mägikuurortis Arosas joostava kolme etapiga.\nReedel on kavas tavarada, laupäeval lühirada ning pühapäeval sprinditeade. Eestlasi on Šveitsi reisinud kaks - Evely Kaasiku (OK JOKA) ja Kenny Kivikas (OK Ilves). Avatud alpimaastikul kulgevad rajad kostitavad sportlasi rohkete tõusudega - meeste 12,4 km pikkusel tavarajal on vertikaalseid meetreid lausa 730 ning naiste 8,8 km pikkusel rajal 525.\nTänased võistluse stardid algavad Eesti aja järgi 13:39. Evely Kaasiku stardiaeg on 14:52, Kenny Kivikal 15:03.\nKaasaelamise võimalused GPS-jälgimise ja videoülekande näol alloleva viite kaudu\n27.09.15Euromeetingu lühirajal Timo Sild 6. ja Evely Kaasiku 9.\nOtepää lähistel lõppes täna 13 riigi orienteerumiskoondise osavõtul toimuv Euromeeting lühirajaga. Tänagi sai kodupublik rõõmustada kahe tulemuse üle esikümnes – Timo Sild oli meestest kuues ja Evely Kaasiku naiste seas teist päeva järjest üheksas. Mõlemas klassis said kaksikvõidu rootslased. Meeste 6 km pikkusel rajal näitas täna parimat minekut eilse tavaraja kolmas, Albin Ridefelt, kes lõpetas ajaga 28.24 ning edestas eilset võitjat, Johan Runessoni 52 ja leedulast Jonas Vytautas Gvildyst 56 sekundiga. Timo Sild sai ajaks 30.21, mis andis täna kuuenda koha. Hea soorituse tegi ka Sander Vaher, kes lõpetas tihedas konkurentsis 12. kohaga. Timo Sild: „Tegin tehniliselt puhta jooksu, kaheminutiline kaotus pidi tulema eelkõige jooksukiiruse arvelt. Võimalik, et oma mõju avaldas eile saadud oksalöögist vastu silma tingitud pisut udune nägemine ühest silmast. Seda mõju on raske hinnata, aga arvatavasti kärpis see mõnevõrra kaardilugemise kiirust.“ Naiste 4,7 km pikkusel rajal olid kaks kiireimat rootslannad Anna Bachmann ja Karolin Ohlsson aegadega 28.16 ja 28.51. Kolmandaks tuli eilne võitja Julia Gross Šveitsist ajaga 29.17. Evely Kaasiku aeg 30.44 andis talle teist päeva järjest üheksanda koha. Evely Kaasiku: „Tegin tegelikult eile parema ja sujuvama soorituse kui täna. Täna olin pisut ebakindlam ja töö kaardiga ei olnud just kõige sujuvam, nii et tänane üheksas koht tuleb mulle pigem väikese üllatusena. Füüsiline vorm on hetkel hea. Nädala pärast võistlen Šveitsis MK-etappidel, mis toimuvad keskmäestiku tingimustes. Tahaks väga loota, et suudan selle keskkonnamuutusega kiiresti kohaneda ja seal oma hooaja parimad sooritused teha.“\n26.09.15Timo Sild Euromeetingu tavarajal teine, Evely Kaasiku 9.\nOtepää lähistel jätkus täna 13 riigi orienteerumiskoondise osavõtul toimuv Euromeeting tavarajaga. Eestlaste jaoks tõi teist päeva järjest kastanid tulest välja eilse sprindi võitja Timo Sild. Meeste 15 km pikkusel rajal jõudsid esikolmikusse osalejate seas kõrgeima maailma edetabelikohaga võistlejad - Johan Runesson Rootsist (maailma edetabeli 24.), Timo Sild (16.) ja Albin Ridefelt (31.). Just sellises järjestuses reastuti lõpuprotokollis. Runesson sai ajaks 1:21.23, Timo Sild kaotas 1.34 ja Albin Ridefelt 1.42. Väga head sooritust oli tegemas ka Sander Vaher, kes püsis raja viimase kilomeetrini teise-kolmanda koha konkurentsis, kuid kaotas raja orienteerumistehnilises lõpuosas kaardilugemisjärje nii kapitaalselt, et langes lõpuks 16. kohale, enam kui 8 minutit võitjast. Võitja Johan Runessoni kommentaar: „Olen Eestis esimest korda, kuid paistab, et olen mõne treeningpäeva järel siinsete maastikega hästi kohanenud. Mets on siin üsna raske läbitavusega, kuid minu kodukandis on see küllaltki sarnane. Esimeste treeningute järel olen teinud oma järeldused kuidas siin oma orienteerumistehnilisi oskusi parimal moel rakendada. Tegin täna ka mõned väiksemad vead, kuid üldiselt sujus kõik hästi“. Timo Sild: „Tegin ühe paarikümnesekundilise vea kohe raja alguses ja võimalik, et pikkadel etappidel ei teinud alati parimaid teevalikuid, kuid seda näitab täpsemalt õhtune vaheaegade analüüs“. Naiste 10 km pikkusel rajal oli esikolmik: 1. Julia Gross (Šveits) 1:06.32, 2. Anastasia Rudnaya (Venemaa) 1:06.51, 3. Tuulia Viberg (Soome) 1:07.50. Väga hea jooksu tegi Evely Kaasiku, kes lõpetas 9. kohaga, aeg 1:10.15. Ülejäänud eestlased pidid leppima kohtadega väljaspool 30 paremat. Homme võisteldakse viimase alana lühirajal.\n25.09.15Timo Sild jättis Euromeetingu võidu koju\nOtepääl algas täna sprindivõistlusega tugevatasemeline rahvusvaheline orienteerumisvõistlus Euromeeting, mis peetakse traditsiooniliselt tulevase MM-i korraldajariigis kaks aastat enne MM-võistlusi. Tänavu on 2017. aastal Eestis toimuvateks MM-võistlusteks valmistudes siia võistlema tulnud 13 riigi koondised. Tavapäraselt kasutavad koondiste juhid Euromeetingut järelkasvukoondistele hea võistluskogemuse andmiseks ning tulevase MM-i maastikutüüpidega tutvumiseks. Samal ajal annab Euromeeting hea harjutamisvõimaluse ka korraldajatele. Eesti koondis on osalemas ühtse tiimina „Team 2017“, mis koosneb 2017. aasta MM-koondise kandidaatidest. Tänased sprindirajad kulgesid Apteekrimetsas, Otepää linnas, Linnamäel ja lõppesid suusastaadionil. Startijaid oli meeste- ja naisteklassis kokku 170. Meeste seas tegi suurepärase soorituse Timo Sild, kes ei olnud rajal hetkegi madalamal kohal kui neljas ja võitis suure eduga. Otsustava vahe teiseks tulnud šveitslase Andreas Ruedlingeriga tegi ta sisse pikal ja füüsiliselt raskel teevalikuetapil Linnamäe otsast Karupesa hotelli juurde. Võiduajaks fikseeriti 4,1 km pikkusel rajal 15.00,1. Ruedlinger kaotas 11,4 sekundiga ja kolmandaks tulnud rootslane Martin Regborn 13,8 sekundiga. Väga hea jooksuga jäi napilt viiendaks Kenny Kivikas. Võitjale kaotas ta 23,1 sekundit. Timo Sild jäi ise oma jooksuga igati rahule, kuid peab oma põhidistantsideks siiski järgmistel päevadel joostavaid tava- ja lühirada. Naiste 3,4 km pikkusel rajal võidutses rootslanna Karolin Ohlsson ajaga 14.07,9, teiseks tuli taanlanna Cecilie Friberg Klysner (14.14,3) ja kolmandaks venelanna Anastasia Rudnaya (14.26,2). Parimad eestlannad olid 24. kohaga lõpetanud Grete Gutmann (15.54,6) ja 27. kohaga Evely Kaasiku (16.01,8). Homme võisteldakse Otepää lähedal Kirikuküla metsas tavarajal.\n22.09.15Euromeeting 2015 toob Otepääle 15 riigi orienteerumiskoondised\nSel nädalavahetusel peetav koondiste võistlus Euromeeting 2015 toob Otepääle enam kui 170 sportlast 15 riigist\n25.-27. septembrini peetav koondiste võistlus Euromeeting 2015 algab sprindivõistlusega Tehvandi spordikeskuses ning jätkub laupäeval ja pühapäeval Kirikukülas koos harrastajate võistlusega Suunto Games.\nEnam kui 170 Euromeetingul osalejat on saabunud Eestisse tutvuma 2017. a maailmameistrivõistluste maastikega, veetes lisaks võistlemisele ka kuni nädala treeninglaagris. Meesteklassis võib favoriitideks pidada maailma edetabelis 16. ja 26. kohta hoidvaid vendasid Timo ja Lauri Silda ning naistes maailma edetabeli 9. Sarina Jenzer Šveitsist.\nSügisene suurvõistlus Suunto Games peetakse tänavu juba 27. korda. Enam kui 650 registreeritud osalejaga on tegemist orienteerumishooaja suurima mõõduvõtuga, mis pakub headel orienteerumismaastikel ja tugevas konkurentsis sportlikku naudingut nii noortele kui veteranidele.\nEuromeeting 2015 viiakse läbi Eesti Orienteerumisliidu, MTÜ MM2017 ja Orienteerumisklubi Ilves poolt. Võistluste toetajateks on Icebug, SiS, Hertz, Värska Originaal, Kolmeks, Hekotek ja Suunto\n16.09.15Tradehouse Ilukaubamaja toetab taas noorsportlasi teel tippu\nJuba kolmandat aastat annab Tradehouse Ilukaubamaja välja Noorsportlase Stipendiumi toetamaks noorte talentide arengut. Eelnevatel aastatel on toetatud rallimeest Timmu Kõrget, Eesti parimat kergejõustiklast Rasmus Mägit ja Grit Šadeikot ning epeenaiskonda Erika Kirpu, Julia Beljajeva ja Katrina Lehise näol. Noorsportlase Stipendiumi taotlemine 2016. aastaks on avatud ning taotlusi saab esitada kuni 11. oktoobrini. Stipendiumi eesmärk on toetada kuni 26-aastaste noorsportlaste ettevalmistust ja osalemist kohalikelja rahvusvahelistel võistlustel. Stipendiumi suurus on 20 000 % € ning see võib minna jagamisele mitme taotleja vahel. Rohkem infot stipendiumi ja taotluse esitamise kohta - www.tradehouse.ee/stipendium Vt ka: Tradehouse Ilukaubamaja Noorsportlase Stipendium tuleb taas\n13.09.15Pika raja Eesti meistriteks tulid Evely Kaasiku ja Timmo Tammemäe\nTänavused Eesti meistrid orienteerumise pikal rajal selgitati orienteerumiseks varem kasutamata maastikul Ohepalu looduskaitsealal Harjumaa ja Lääne-Virumaa piiril. Toivo Saue poolt kaardistatud, praktiliselt asustamata võistlusmaastik pakkus väga tehnilist orienteerumist mitmekülgsetel pinnavormidel ja valdavalt rasket läbitavust. Pikimate radadega ja ühisstardist joostavas distsipliinis tuli meistrivõistlustel osalema ligi 300 orienteerujat. Meeste põhiklassis sobis 21,8 km pikkune raske rada kõige paremini mullusele rogaini maailmameistrile Timmo Tammemäele (SK 100), kes oli kogu võistluse vältel üks liidritest ja tegi konkurentidega selge vahe sisse eriti tugeva sooritusega raja lõpuveerandil. Võiduajaks fikseeriti 2:38.17. Teise koha saatus selgus raja viimasel paarisajal meetril, kus Lauri Sild möödus pika lõpuspurdiga oma klubikaaslasest Sander Vaherist (mõlemad Kaitsejõudude SK). Ajad vastavalt 2:43.52 ja 2:44.01. Võitja kommentaar: „See oli päris hea rogainitreening“. Naiste põhiklassis ei olnud kullavõitja Evely Kaasiku (JOKA) edu konkurentide ees 15,4 km pikkusel rajal nii suur kui meeste seas, kuid ta juhtis võistlust üksi peaaegu kogu võistluse vältel. Vigu vältida küll ei õnnestunud, kuid sama probleemiga maadlesid konkurendidki. Võiduajaks märgiti 2:29.22. Teisena lõpetas võitja klubikaaslane Sigrid Ruul (2:32.23) ja kolmandana Kerstin Uiboupin (OK Võru, 2:33.15). Juunioridest tulid Eesti meistriteks Janek Piirisild ja Marianne Haug (mõlemad OK Võru).\n07.09.15Orienteerumispäevak 9. septembril Narvas\nNarva orienteerumisklubi "Asimuut", RSK Jõhvikas, Äkke Spordiklubi, Eesti Orienteerumisliit ja Narva Kehakultuuri- ja Spordiliit korraldavad 9. septembril Narvas Pähklimäe terviseradadel Euroopa spordinädala raames orienteerumispäeva koolidele ning igas vanuses orienteerumishuvilistele. Värskelt valminud orienteerumsikaardi sisseõnnistamisele on oodatud on nii kohalikud kui orienteerumishuvilised mujalt Eestist.\nPähklimäe terviseradade kaart on valminud Eesti Orienteerumisliidu toel Väino Auli käe all, kes on ka antud ürituse rajameistriks. Proovida saab nii n-ö tavalist paberkaardiga kui kohalikku versiooni mobiiliorienteerumisest (www.igra.ee). Tegemist on Narva piirkonna esimese moodsa orienteerumiskaardiga pärast 1997. aasta Jüriööjooksu kaarti Narva-Jõesuus.\nNB! Osalemiseks on tarvis eelnevalt registreerida!\n06.09.15Timo Sild võitis Soome meistrivõistlused tavarajal\nSoome meistrivõistlustel orienteerumisjooksus alistas Timo Sild 16,3 km pikkusel tavarajal kõik konkurendid, edestades teiseks tulnud Toni Saarit 42 sekundiga ja kolmandaks tulnud Elias Kuukkat 2 minutiga. See on läbi ajaloo esimene kord kui eestlane Soome meistrivõistlustel orienteerumisjooksus esikoha võidab. Rattaorienteerumises on sellega hakkama saanud Tõnis Erm. Soome on Rootsi, Šveitsi, Venemaa ja Norra kõrval üks tihedama sisesekonkurentsiga orienteerumisriike. Eile toimunud tavaraja eeljooksudes startis 221 meest, kellest tänasesse finaali pääsesid 51 paremat. Varasemast on Timo Silla pagasis Soome meistrivõistluste hõbe tavarajal ja pronks öises orienteerumises. Kahe aasta eest muudetud reeglite kohaselt sai tänavu kuldmedali teisena lõpetanud Toni Saari, sest pikaajalise elamisloata välismaalased osalevad väljaspool meistrivõistluste arvestust.\n29.08.15Evely Kaasiku ja Timo Sild tulid veenva eduga Eesti meistriteks\nTänavused Eesti meistrid tavarajal selgitati Põlvamaal Krüüdneris. Ligi 500 orienteerujat panid ennast proovile raske läbitavusega ja mitmekesiste pinnavormidega maastikul, mis oli viimati kasutusel 25 aastat tagasi. Nii meeste kui naiste põhiklassis olid võitjad konkurentidest selgelt üle. Naiste 9,8 km rajal oli Evely Kaasiku (JOKA) edu hõbeda teeninud Kirti Rebase (Saue Tammed) ees tervelt 6.06 ja pronksi saanud Eleri Hirve (OK Võru) ees 11.02. Evely Kaasiku kommentaar: „Teadsin, et rinda tuleb pista tiheda ja risuse metsaga ja häälestusin vastavalt. Keskendusin oma sooritusele, liikusin sujuvalt ja rabistamata. Tänu sellele suutsin suuremaid vigu vältida ja võin oma jooksuga igati rahul olla“. Meeste seas olid klass omaette Eesti Kaitsejõudude Spordiklubi esindavad vennad Timo ja Lauri Sild, kes jooksid kolme nädala eest MM-il samas distsipliinis välja vastavalt 22. ja 23. koha. Ka täna jäi peale vanem vend Timo, edestades 14,5 km rajal nooremat 3.32. Pronksi noppis Kristo Heinmann (OK Ilves), kaotades võitjale 8.58. Timo Sild: „Maastik vastas igati minu ootustele ja seepärast olin vaimselt hästi valmis agressiivseks jooksuks. Selline vahelduva ja raske läbitavusega maastik nõuab tugevat motivatsiooni, mis aitab kiirust hoida. Tegin mõned väiksemad vead, aga küllap tegid teisedki.“ Juunioridest tulid Eesti meistriteks Marianne Haug (OK Võru) ja Andres Saetalu (Saue Tammed). Kahe nädala pärast on mängus viimased tänavused meistrimedalid kui võisteldakse kõige pikemas distsipliinis, pikal rajal.\n24.08.15Eestlastele rogaini MM-ilt palju medaleid\nNädalavahetusel Soomes Lapimaal peetud rogaini maailmameistrivõistlustel täiendasid mitmed eesti võistkonnad oma tiitlivõistluste medalikollektsiooni.\nMeesvõistkondade klassis võitsid kolmekordsed rogaini maailmameistrid vennad Rain ja Silver Eensaar seekord hõbeda, tunnistades põhjanaabrite Petteri Muukkoneni ja Hannu-Pekka Pukema nappi paremust. Ööpäevase katsumuse vältel läbisid Eensaared mägisel tundramaastikul 138 kilomeetrit, soomlastest tiitlivõitjad 149 km. 2014. aasta Euroopa meistrid Timmo Tammemäe ja Rait Pallo võitsid pronksi. Erik Aibast ja Andreas Kraas olid viiendad.\nSegavõistkondade maailmameistri tiitli võitis Venemaa paar Konstantin Ivanov ja Natalia Zimina, hõbeda said Guntars Mankus ja Irita Pukite Lätist, pronksmedalid Neeme Loorits ja Sirle Zupping. Naisvõistkondade seas võtsid vene tiimid kaksikvõidu. Kuldmedalid võitsid Natalya Abramova ja Anna avlakova. Eleri Hirv ja Mariann Sulg võitsid pronksi.\nMitmeid medaleid võideti ka veteranide klassides. Meesveteranide seas said Armo Hiie ja Lauri Lahtmäe pronksi. Naisveteranide klassis võitsid kulla Pilvi-Heli Vettik ja Kersti Ehala. Naissuperveteranide seas võitsid kulla Saima Värton ja Reet Johanson ning hõbeda Ene Sulg ja Marje Tobreluts. Meesultraveteranide klassis said Arvo Kivikas ja Tõnu Nurm hõbeda. Segaultraveteranide klassi hõbeda võitsid Toivo Saue ja Anu Saue.\nNaisjuunioride klassis said pronksi Helis Pajuste ja Kadri Ustav.\n21.08.15Doris Kudre jätkab 5. koha lainel!\nDoris Kudre juunioride MM-il kolmandat korda 5. kohal!\nDorise kommentaar tänase rattaorienteerumise MM-i tavarajavõistluse kohta: "Raja esimeses osas ei suutnud keskenduda - tulid mitmed valed valikud ja palju seisakuid. Esimeses osas olid mitmed väga pikad etapid ja oli ka füüsiliselt väga raske. Suurem osa kogu kaotusest tuligi 2. ja 3. punktiga (6 min). Raja teine osa läks lihtsamalt ja lõpp tuli ootamatult kiiresti." Doris kaotas võitnud venelannale Darya Mikryukovale 10.42. Medalikoht jäi 4,5 minuti kaugusele.\nTäiskasvanute parimatena Ingrit Kala 31. ja üleeilne sprindi pronksmedalist Lauri Malsroos 21.\nJuba homme eestlaste leivanumber ehk teatevõistlus, kus meestel kaitsta maailmameistritiitel.\n19.08.15Lauri Malsroosile MM-pronks!\nLauri Malsroos avas rattaorienteerumise maailmameistrivõistlustel pronksiga Eesti medaliarve!\nTõusvas joones kulgenud sõiduga kerkis sprindi valitsev Euroopa meister Lauri Malsroos mudase sprindiraja lõpuks pronksmedalile. Esimese vaheajapunkti 39. aeg talle head kohta ei lubanud, kuid kiireneva tempoga tõusis Malsroos poole raja peal esikümnesse ja viimase kolme ja poole minutiga seitsmendalt kohalt kolmandaks!\nVõitis eile finišisirgel purunenud ratta tõttu kuldmedali kaotanud Luca Dallavalle Itaalias, teine tšehh Vojtech Stransky. Malsroos kaotas 5,5 km pikkusel rajal 20 minuti ja 58 sekundilise võitjaaja juures kuldmedalistile 20 sekundi ja hõbemedalistile 16 sekundiga.\n18.08.15Rattaorienteerumise MMil Doris Kudrele juunioride 5.koht\nTšehhis Liberecis alanud rattaorienteerumise maailmameistrivõistlustel sõideti avadistantsina lühiraja võistlus. Meestest tuli maailmameistriks tänavustel Eesti meistrivõistlustel Lauri Malsroosiga tasavägiselt rinda pistnud vene staar Anton Foliforov, kes edestas 5 sekundiga itaallast Luca Dallavallet ja 1.04 tshehh Marek Pospiseki. Lauri Malsroos kaotas võitjale 4.50 ja see andis täna 16. koha. Margus Hallik oli 42. (+11.36), Priit Poopuu 68. (+19.12). Taniel Toomingu ja Arbo Rae nime taga on protokollis märge nende diskvalifitseerimise kohta. Naisteklassis võitis prantslanna Gaelle Barlet, hõbeda sai tshehhitar Martina Tichovska (+24) ja pronksi britt Emily Benham (+34). Ingrit Kala lõpetas 40. kohaga (+16.58) ja Marje Venelaine 52. kohaga (+31.53). Naisjuunioridest saavutas Doris Kudre lühirajal 5. koha, kaotades 4. kohale vaid sekundiga!11,8 km rajal saavutas esikoha venelanna Alena Fedoseeva, edestades vaid 48 sekundiga prantslannat Lou Denaix’i ja 59 sekundiga Darya Mikryukovat. Doris Kudre kaotas võitjale 3 minutit 44 sekundit. Kontrollimata andmetel peaks olema tegemist Eesti naisjuunioride parima kohaga rattaorienteerumise MM-idelt. Meesjuunioride maailmameistriks tuli rootslane Oskar Sandberg. Eestlasi selles klassis stardis ei olnud.\n17.08.15RO koondis asub MM-medaleid püüdma\nRattaorienteerumiskoondis asub teisipäeval algaval MM-il medaleid püüdma. 3-kordne maailmameister Tõnis Erm tagasi koondises.\nLiberecis Tšehhimaal algavad teisipäeval rattaorienteerumise maailmameistrivõistlused nii täiskasvanutele kui juunioridele ning eestlased on igal distantsil medalinõudlejate seas. 9-liikmelise koondisega on kaheks distantsiks kaaslaste kutselt taasliitunud ka muidu vaheaastat pidav 3-kordne maailmameister Tõnis Erm.\n* Lauri Malsroos (maailma edetabeli 8.) - lühirada, sprint, tavarada, teade;\n* Tõnis Erm (18.) - sprint, teade;\n* Margus Hallik (36.) - lühirada, sprint, tavarada, teade;\n* Taaniel Tooming (47.) - lühirada, sprint, tavarada, teade;\n* Priit Poopuu (75.) - lühirada, sprint, tavarada, teade;\n* Arbo Rae (92.) - lühirada, sprint, teade.\n* Ingrit Kala (maailma edetabeli 53.) - lühirada, sprint, tavarada, teade\n* Marje Venelaine (121.) - lühirada, sprint, tavarada, teade\n* Doris Kudre (56.) - NB! Individuaaldistantsidel võistleb juunioride seas, teatevõistlusel täiskasvanute seas!\n16.08.15Öises metsas tulid Eesti meistriteks Lauri Sild ja Evely Kaasiku\nPärnumaal, Uulu rannamännikutes võisteldi öösel vastu pühapäeva Eesti meistrimedalitele öises orienteerumises. Sumedat suveööd oli tulnud nautima ligi 250 orienteerujat. Meeste põhiklassis sai Lauri Sild revanši klubikaaslaselt Sander Vaherilt. Päeval saadud 7-sekundilise kaotuse sprindis vahetas ta nüüd 32-sekundilise paremuse vastu 10,9 kilomeetri pikkusel öisel rajal. Mõlemad mehed esindavad Kaitsejõudude Spordiklubi. Pronksi teenis kogenud Andreas Kraas (Saue Tammed). Naiste seas oli 7,1 km pikkusel rajal ülekaalukas võitja Evely Kaasiku (JOKA). Ta edestas hõbeda teeninud Annika Rihmat (OK Põlva Kobras) enam kui 4 minutiga. Kolmandaks tuli Sigrid Ruul (JOKA). Parimad juuniorid olid Janek Piirisild (OK Võru) ja Triinu Rooni (OK Orvand).\n16.08.15OK Põlva Kobras heastas sprinditeates oma mulluse ebaedu\nPärnu Vallikäärus ja Rannapargis toimusid Eesti meistrivõistlused orienteerumise sprinditeates. Selles uues distsipliinis võisteldi alles teist aastat. Neljaliikmelised segavõistkonnad jooksevad järjestuses naine-mees-mees-naine igaüks ühe ca 13-15-minutilise sprindiraja. Starti tuli ligi 250 võistlejat, võistlus pakkus kõigis võistlusklassides sagedasi muudatusi liidrite seas ja rohkesti põnevust. Põhiklassis heastas kuhjaga oma mulluse tühistamise OK Põlva Kobras võistkond, kus avavahetust jooksis teisena finišeerunud Kristiine Aluvee ning Martin Simpson viis teises vahetuses võistkonna 6 sekundiga liidriks Saue Tammede ees. Järgmistes vahetustes kasvatasid Raido Mitt ja Annika Rihma pidevalt vahet jälitajate ees ning finišis oli Põlva võistkonna edu Saue Tammede ees 1.57 ja pronksi teeninud SK 100 ees 2.37.\n15.08.15Eesti meistrid sprindis on Annika Rihma ja Sander Vaher\nPärnu Vallikäärus peetud Eesti meistrivõistlused orienteerumissprindis võitsid põhiklassides Sander Vaher ja Annika Rihma. Ligi 400 orienteeruja osavõtul toimunud sprindivõistluse rada oli distantsile omaselt väga kiire ning pakkus võistlejatele omajagu ka teevalikuülesandeid. Raja esimese kontrollpunktiga tehtud vea tõttu jäi hilisem võitja Sander Vaher (Kaitsejõudude SK) 1,3 km vaheajapunktiks 12-sekundilisse kaotusse hilisema hõbemedalisti Lauri Silla vastu (samuti KJ SK). Kiire jooksuga raja teisel poolel alistas ta siiski temaga koos poolteist nädalat tagasi MM-teates 6. koha saanud Lauri Silla, võites teda 7,6 sekundiga. Maailmameistrivõistlustel sprindis 27. koha saanud Kenny Kivikas (Tartu OK Ilves) liikus juba algusest peale liidritega võrreldes veidi aeglasema tempoga ning pidi 17,3 sekundilise kaotuse juures leppima 3. kohaga. Meeste põhiklassi 3,2 km ja 17 kontrollpunktiga rajal osales 35 orienteerujat. Naiste 2,7 km ja 20 kontrollpunktiga rajal ei andnud konkurentidele võimalustki tänavune Eesti meister 10 000 m jooksus Annika Rihma (OK Põlva Kobras), kes juhtis vaheagades algusest lõpuni, alistades lõpuks Sigrid Ruuli (OK JOKA) 36,2 sekundiga ja pronksmedalisti Grete Gutmanni (SK 100) 42,2 sekundiga. Enamuse ajast rajal teist kohta hoidnud, MM-i sprindis 35. koha saanud Evely Kaasiku (OK JOKA) kaotas konkurentidele raja lõpuosas tehtud vigadega ning jäi 32 naise konkurentsis neljandaks.\n14.08.15Sprindi ja öise meistritiitlid jagatakse Pärnumaal\nNädalavahetusel jagatakse Pärnus sprindi, öise ja sprinditeate meistritiitleid.\nKiiret orienteerumist ning pealampe austavad orienteerujad kogunevad laupäeval ja pühapäeval Pärnusse, et heidelda medalitele individuaalses sprindis ja sprinditeates Pärnu Vallikäärus-Rannapargis ning öisel tavarajal Uulus.\nOK West korraldusel peetavad võistlused toovad suvepealinna pea igas vanuses 400 orienteerujat. Laupäevasel sprindil on kohal ka suur osa äsja maailmameistrivõistlustel osalenud koondisest. Näis, mismoodi saab seal MM-i sprindi 27.-le Kenny Kivikale vastu MM-i lühiraja 13. Lauri Sild või kuidas õnnestub tiitlikaitsjal Evely Kaasikul (MM-i sprindi 35.) vastu seista MM-i tavaraja 24. kohaga lõpetanud Annika Rihmale.\n07.08.15IOF langetas orienteerumisspordi tuleviku osas olulise otsuse\nOrienteerumise MM-võistlustel Šotimaal toimus puhkepäeval Rahvusvahelise Orienteerumisföderatsiooni (IOF) erakorraline kongress, mille päevakorras oli üksainus küsimus – kas hakata tulevikus pidama vaheldumisi eraldi MM-võistlusi loodusmaastikel joostavates n-ö metsa-distsipliinides ja linnakeskkonnas joostavatel n-ö sprindidistantsidel. Kolme aasta eest ei saanud analoogiline ettepanek kongressi toetust, kuid seekord jagunesid hääled 24 : 9 MM-ide lahutamise kasuks. Esimene puhas „metsa-MM“ toimub 2019. aastal ning aasta hiljem toimub esimene „sprindi-MM“. Senise programmiga, mis sisaldab kõiki alasid, toimuvad veel juba korraldamisel olevad MM-võistlused 2016. aastal Rootsis, 2017. aastal Eestis ja 2018. aastal Lätis. Täna on MM-il viimase alana kavas Šoti mägismaal joostav pikk ja raske tavarada, kus eeldatav võiduaeg naistele on 75 minutit ja meestele 95 minutit. Eestlaste stardiajad eesti ajajärgi: Sigrid Ruul – 13.19, Annika Rihma – 13.55, Timo Sild – 15.03, Lauri Sild 15.33. On-line jälgimine: http://www.woc2015.org/info/long-glen-affric\n07.08.15MM-i tavarajal oli 22. kohaga eestlastest parim Timo Sild\nŠotimaal, Invernessis lõppes tänavune orienteerumise MM tavarajaga. Meeste 15,5 km rajal saavutasid oma senised parimad MM-i tavaraja kohad vennad Timo ja Lauri Sild, kes olid vastavalt 22. ja 23., kaotades võitjale üle 11 minuti, teineteisest lahutas neid vaid 18 sekundit. Tehniliselt tegid mõlemad hea soorituse, mõned minutid läksid Timol kaduma vale teevalikuga raja pikimal etapil. Timo Sild: „Valisin pikimal etapil üle mägede jooksmise asemel ringijooksu, kuid see variant oli siiski mägisematest alternatiividest liiga palju pikem. Füüsiliselt olin mitte just kõige paremas minekus, MM-il peaks õige vormiajastuse korral ennast siiski tugevamini tundma.“ Lauri Sild: „Jään oma tehnilise sooritusega rahule, kuid füüsilise poole pealt on veel kõvasti arenguruumi. Maastik oli väga raske joostavusega ja nagu sel puhul tavaline, venisid vahed parimatega ligi kahetunnisel rajal üsna suureks.“ Meeste esikolmik oli täpselt sama mis mullusel MM-il: oma neljanda kulla tavarajal ja üldse 13. MM-kulla teenis ajaga 99:46 prantslane Thierry Gueorgiou, hõbeda sai 25-sekundilise kaotusega šveitslane Daniel Hubmann ning pronksi 57-sekundilise kaotusega norralane Olav Lundanes. Ka naiste seas oli stardis kaks eestlannat. Annika Rihma kordas tänasel 9,7 km rajal oma kolme aasta tagust 24. kohta tavarajal, kaotust võitjale kogunes veidi alla 14 minuti. „Ma ei saa oma jooksuga kuidagi rahule jääda. Tegin mitu viga, kuid sellegipoolest jäi füüsiline võimekus realiseerimata – ei tundnud ennast finišis kaugeltki tühjaksjooksnuna. Ootasin raskemat läbitavust ja põnevamat rada,“ kommenteeris põlvalanna ise. MM-debütant Sigrid Ruul lõpetas 52. kohaga, kaotust kogunes üle poole tunni. Sigrid kommentaar: „Maastik ja rada olid väga rasked ja mitte-eestilikud. Pöörasin peatähelepanu orienteerumisele, et vältida suuri vigu ja see mul ka õnnestus. Väsisin muidugi üsna ära, kuid suutsin siiski ka raja lõpuosas korralikult pingutada.“ Naiste kuld läks suure eduga Ida Bobachile Taanist ajaga 75:35. Norralanna Mari Fasting sai hõbeda ajaga 78:19 ja tiitlikaitsjast venelanna Svetlana Mironova pronksi ajaga 78:39\n06.08.15Eesti teatemeeskond MM-il esmakordselt esikuuikus\nOrienteerumise MM-võistlustel Šotimaal tegi Eesti teatemeeskond ajalugu, jõudes esmakordselt esikuuikusse. Kahe aasta eest Soomes saadi seitsmes koht, siis jooksid võistkonnas Olle Kärner, Timo Sild ja Lauri Sild. Meeste teatevõistlus oli väga tasavägine ja põnev, kuid praktiliselt kogu võistluse vältel oli liidripositsioon Šveitsi käes. Fabian Hertner tuli liidrina esimesest vahetusest ning otsustava vahe tegi jälitajatega teisel etapil sisse eile lühirajal maailmameistriks kroonitud Daniel Hubmann. Ankruetapil hoidis Matthias Kyburz saavutatud edu. Liidrite selja taga aga käis põnev võistlus järgmistele kohtadele, kus positsioonid tihti vahetusid. Sander Vaher tegi taas väga hea soorituse avavahetuses, kust tuli 9. kohal, kaotades liidrile vaid 1.27. Teises vahetuses tõstis Lauri Sild võistkonna 7. kohale, jõudes teatevahetusse 3.41 pärast liidrit. Ankruetapil möödus Timo Sild Lätist ja oli viienda-kuuuenda koha heitluses pidevas silmsidemes Tšehhi ankrumehega, kelle kättesaamisest jäi lõpuks siiski 14 sekundit puudu. Kuues koht tuli kaotusega 3.59 võitjatele. Peale Šveitsi jäid ettepoole veel Norra, Prantsusmaa, Suurbritannia ja Tšehhi. Kõik kolm eestlast tegid tehniliselt väga hea soorituse, võrreldes eelmise päeva lühirajaga oli ankrumees Timo Sild pärast teatevõistlust märksa rõõmsam: „Paistab, et eilne võistlus toimis hea lahtijooksuna, sest tundsin ennast täna füüsiliselt märksa paremini ja jõudsin konkurentidega sammu pidada.“ Naiste teatejooksu valitsesid taanlannad nagu mõne päeva eest sprinditeateski. Esimesel etapil sai Maja Alm sisse minutilise edu, mille Ida Bobach teisel etapil neljale minutile kasvatas ning ankruetapil defileeris Emma Klingenberg finišisse kolm minutit enne Norra ja Rootsi naiskondi. Eesti naiskonnas tegi oma debüüdi MM-teates ülikogenud Elo Saue, kes andis teate Sigrid Ruulile üle 11-na, 6.03 liidrist. Sigrid Ruul finišeerus 14. kohal, kaotust liidrile 16.51. Ankruetapil tõstis Evely Kaasiku naiskonna tagasi 11-ndaks, kaotus võitjatele oli lõpuks 22.04. Reedel on MM-i viimane võistluspäev, mil võisteldakse pikimal distantsil, tavarajal.\n05.08.15MM-i lühirajal Lauri Sild 13., kolm eestlast 30 parema seas\nMM-võistlustel Šotimaal võisteldi teisipäeval lühirajal. Eestist olid stardis Evely Kaasiku, Annika Rihma ning Timo ja Lauri Sild. Maastik meenutas oma pinnavormidelt ja läbitavuselt vägagi Baltimaid. Evely Kaasiku koges kohe raja alguses probleeme ümberkohanemisega eelmiste päevade sprintidest: „Mul ei õnnestunud raja esimeses pooles kuidagi kohaneda õige kaardilugemisrütmiga, olin endiselt sprindilainel. Raja lõpuosas hakkas töö kaardiga laabuma ja enne homset teatejooksu olen jälle optimistlik,“ kommenteeris ta ise. Täna tulemuseks 44. koht. Annika Rihmal tuli samuti rinda pista orienteerumistehniliste probleemidega, mis põhjustasid kokku 4-5 minuti jagu vigu. Hea jooksukiirus lubas kokkuvõttes siiski jõuda viimasena 30 parema sekka. Annikal on nüüd veel ees start tavarajal. Naisteklassis läksid kõik medalid Põhjamaadesse, kuld tiitlikaitsjast Annika Billstamile ja pronks Emma Johanssonile Rootsi ning hõbe Merja Rantanenile Soome. Meeste 6,2 kilomeetrisel rajal oli konkurents väga tihe ja lõpuprotokollis olid esimesed 7 meest 46 sekundi sees. Oma viienda MM-kulla teenis kogenud šveitslane, 32-aastane Daniel Hubmann, kes edestas kolme sekundiga üllatusmeest, prantslast Lucas Basset’d ja 13 sekundiga rootslast Olle Boströmi. Parimaks eestlaseks oli täna mulluse MM-i kuues, seekord 13. kohaga lõpetanud Lauri Sild. „Tehniliselt tegin peaaegu puhta soorituse, aga jooksukiirus ei oleks täna 10. kohast enamat lubanud,“ analüüsis mees ise. Timo Sild jooksis raja avakolmandiku noorema vennaga võrdselt, tegi siis 1-minutilise vea ja jooksis edasi jälle vennaga samas tempos. See andis tulemuseks 27. koha. Tegemist on küll tema senise karjääri parima kohaga MM-i lühirajal, kuid rahuldust see mehele ei pakkunud: „Nädalapäevad enne MM-i tehtud testjooks näitas, et olen füüsiliselt elu parimas minekus, kuid nüüd tundsin rajal nagu mulluselgi MM-il, et oodatud minekut ei ole. Ei oska esialgu arvata mis võib sellise vormilanguse taga olla, loodan et homseks teatevõistluseks on seis parem“. Teatejooksudes stardivad Elo Saue, Sigrid Ruul ja Evely Kaasiku ning Sander Vaher, Lauri Sild ja Timo Sild.\n03.08.15Kenny Kivikas MM-il esmakordselt 30 parema seas\n02.08.15Põneva sprinditeate MM-kuld Taanile, eestlased 15. kohal\nŠotimaa põhjaosas, Invernessi lähistel jagati laupäeval välja tänavuste orienteerumise maailmameistrivõistluste esimesed medalid. Nairni linnakeses joostud sprinditeade oli MM-il kavas alles teist korda, mullu Itaalias lõpetas Eesti võistkond 23. kohaga. Võistlus toimub 4-liikmeliste võistkondade vahel, esimest ja viimast vahetust jooksevad naised, keskmisi vahetusi mehed. Iga vahetuse pikkus on ajaliselt 14-15 minutit ehk siis võrdne individuaalse sprindidistantsiga. Maastik oli vahelduv – mereäärsete liivaluidete piirkond vaheldus väikelinna 19. sajandist pärit tänavavõrgustikuga ja parkidega. Võistlus kujunes väga põnevaks vaatamata sellele, et üks suurfavoriitidest, Taani, kohe alguses juhtohjad kindlalt enda kätte võttis. Emma Klingenberg tegi võimsa jooksuga juba esimesel kilomeetril konkurentidega selge vahe sisse ning edestas teatevahetusse tulles oma põhikonkurenti, Šveitsi tervelt 48 sekundiga. Eesti võistkonnas avavahetust jooksnud Evely Kaasiku alustas väga hästi ja püsis raja esimesel poolel esikuuikus, teises pooles veidi väsis, kuid lõpetas siski tublil 11. kohal, liidrist maas 1.08. Teises vahetuses vähendas Šveits vahe Taaniga 32 sekundile. Kenny Kivikas tegi väga ilusa soorituse ja tema vahe liidriga suurenes vaid 10 sekundi võrra. Eesti oli tõusnud 10. kohale, vaid 9 sekundit kuuendast kohast. Kolmandas vahetuses oli ülivõimas šveitslane Matthias Kyburz, kes sai finišiks kätte liidrina rajale läinud mulluse individuaalse sprindi maailmameistri Sören Bobachi. Eesti võistkonnas jooksis kolmandat vahetust pikalt vigastuse küüsis olnud Kristo Heinmann, kes tegi talle hetkel jõukohase soorituse ja andis teate edasi 15. kohal. Liidritena koos rajale läinud ankrunaised Maja Alm Taanist ja Judith Wyder Šveitsist olid samas rollis ka mullusel MM-il, kus Almil jäi paremale ajale vaatamata konkurendi kättesaamisest ja kullast lõpuks 3 sekundit puudu. Nüüd võttis taanlanna mulluse kaotuse eest korraliku revanši kui hakkas juba raja avakolmandikul üha kiirenevas tempos konkurendil eest ära minema. Võidukas finišis oli Taani edu järgmise ees juba tervelt 1.21. Šveitsi ankrunaine väsis raja\n02.08.15Veteranide MMi tavarajalt Eestile kaks pronksi\nGöteborgis toimunud veteranide orienteerumise maailmameistrivõistlustel joosti teise medalialana tavaraja võistlus, mis koosneb kahest eeljooksust ja finaalist. Finaalidesse pääseti vastavalt kahe eeljooksu tulemuste summeerimisele. Sarnaselt sprindile võitsid Eesti orienteerujad ka tavarajal kaks pronksmedalit. Teise pronksi võitis klassis naised W35 Anu Akerman, kes 6,73 km rajal pidi tunnistama paljukordse maailmameistri Simone Niggli võitu. Naiste W55 klassis tegi hea jooksu ja võitis 172 konkurendi seas pronksmedali Marje Viirmann. Maailmameistriks krooniti norralanna Anne Elisabeth Ramtvedt. Eestlastest jõudsid esikümnesse ka Kirti Rebane W40 klassis 5.koht ja Andrei Nikitin M45 klassis 8.koht. Järgmise aasta maailmameistrivõistlused toimuvad Eestis, Tallinna ja Põhjas-Eesti maastikel.\n30.07.15Veteranide MMil võitsid eestlased sprindis kaks pronksmedalit\nGöteborgis toimuvatel veteranide orienteerumise maailmameistrivõistlustel on osalemas 162 Eesti orienteerumisveterani. Esimesed maailmameistrid selgusid sprindirajal, kus eeljooksude sõelast pääsesid A-finaali medaliheitlusse ka mitmed meie orienteerujad. Finaaljooksu tihedas konkurentsis suutsid end medalile joosta kaks Eesti naisorienteerujat. Naiste W35 klassis, kus võidutses paljukordne maailmameister Simone Niggli Šveitsist, suutis pronksmedali väärilise jooksu teha Anu Åkerman. Naiste W40 klassis võitis pronksmedali Kirti Rebane. Selle klassi maailmameistriks krooniti Yvonne Gunell Soomest. Lisaks medalivõitudele jõudsid eestlastest esikümnesse Rein Küttim, kes saavutas M75 klassis 6. koha ja Triin Vask, W45 klassis 7. koht. Veteranide maailmameistrivõistlused jätkuvad tavaraja kvalifikatsiooni jooksudega ja tavaraja maailmameistrid selguvad laupäeval.\n29.07.15MM-ini jäänud 2 päeva\nMM-i programm: 31.07. sprindi kvalifikatsioon - Forres 01.08. sprinditeade - Nairn 02.08. sprindi finaal - Forres 03.08. puhkepäev 04.08. lühirada - Darnaway 05.08. teade - Darnaway 06.08. puhkepäev 07.08. tavarada - Glen Affric\nVõistlusi saab kodust jälgida läbi võistluste ametliku kodulehekülje www.woc2015.org, kus antakse mõningast jooksvat infot võistluse käigust ning IOFi ametliku infokanali LiveCenter http://livecenter.orienteering.org/, mis pakub tasulise teenusena videopilti, spiikriheli ja GPS-jälgimist. Pilet nädalaks maksab 18 eurot või 10 eurot võistluspäeva kohta. Teenus on sprindi kvalifikatsioonis tasuta ning tavarajal võimalike katkestuste tõttu poole hinnaga. NB! LiveCenteri passi ostes varuge natuke aega, kuna koodide kohalejõudmine olla Jukola puhul võtnud aega.\nLisavõimalusi võistluse jälgimiseks pakuvad http://worldofo.com/, mis teeb tavaliselt võistluspäevale eelvaate ning hiljem analüüsi, võistluste ametlik Facebooki leht https://www.facebook.com/WOC2015 ja Twitter leht https://twitter.com/woc2015. Lisainfo jälgimisvõimaluste kohta http://www.woc2015.org/info/watch-at-home Eesti Orienteerumisliit kajastab omalt poolt võistlust koha pealt läbi Facebooki https://www.facebook.com/EestiOrienteerumisliit, kodulehele http://www.orienteerumine.ee/ ja or.teated/or.vestlus meililistide.\n24.07.15Maailmameister Edgars Bertuks kutsub juuniore treeninglaagrisse\nMaailmameister Edgars Bertuks kutsub 18.-20. augustil Riia lähedale laagrisse noori ja motiveeritud orienteerujaid Lätist (8tk), Eestist (4) ja Leedust (4). Toimuvad treeningud, analüüsid, loengud. Osalejaks kandideerimiseks tuleb postril näidatud aadressil saata motivatsioonikiri Edgars Bertuksile.\nKoondis: Lauri Sild (MM 2014 – 6. koht) – lühirada, tavarada, teatevõistlus; Timo Sild (EM 2014 – 7. koht) – lühirada, tavarada, teatevõistlus; Sander Vaher (maailma sprindi edetabeli 53. koht)– sprint, teatevõistlus; Kenny Kivikas (maailma sprindi edetabeli 95. koht) – sprint, sprinditeade; Kristo Heinmann (maailma sprindi edetabeli 148. koht) – sprint, sprinditeade;\nEvely Kaasiku (EM 2014 – teade 5. koht) – sprint, sprinditeade, lühirada, teatevõistlus, tavarada; Annika Rihma (EM 2014 – teade 5. koht) – lühirada, tavarada; Sigrid Ruul (maailma edetabeli 221. koht) – sprint, teatevõistlus; Elo Saue (koondise treener-esindaja) – sprinditeade, teatevõistlus.\n19.07.15Lauri Malsroosi duell maailma edetabelijuhiga jäi viiki\nVõrumaal, Sõmerpalus lõppesid rattaorienteerumise lahtised Eesti meistrivõistlused tavarajaga. Suurt põnevust pakkus meeste põhiklassis duell maailma edetabelijuhi, venelase Anton Foliforovi ja Eesti esinumbri, Lauri Malsroosi vahel, kes asub maailma edetabelis kaheksandal positsioonil. Kolme minutilise intervalliga 28,5 km pikkusele rajale startinud mehed olid kahekesi klass omaette ja oskasid finišeerida sekundipealt võrdse ajaga - 1:33:13! Paremuselt kolmas ja Eesti MV arvestuses hõbemedalimees oli viie ja poole minutilise kaotusega Taaniel Tooming, kes edestas omakorda vaid ühe sekundiga pronksimeest Margus Hallikut. Naistest said 21,6 km pikkusel rajal Eesti meistrivõistluste medalid Ingrit Kala (üldjärjestuse 8.), Maret Vaher (9.) ja Marje Venelaine (12.). Üldises paremusjärjestuses olid kolm kiiremat Ramune Arlauskiene Leedust, maailma edetabeli teine number Svetlana Poverina Venemaalt ja Asta Simkoniene Leedust. Kuu aja pärast ootavad Eesti koondist ees maailmameistrivõistlused Tšehhis, Liberecis.\n18.07.15Lauri Malsroos endiselt võidulainel\nVõrumaal, Sõmerpalus võisteldi laupäeval rattaorienteerumise Eesti meistritiitlitele lühirajal. Lahtistel võistlustel osales kokku 140 võistlejat 7 riigist. Nii meeste kui ka naiste põhiklassis pakkusid meie parematele tugevat konkurentsi mitmed maailmanimed naaberriikidest. Esmakordselt kasutati rattaorienteerumise Eesti meistrivõistlustel uudset puutevaba märkesüsteemi, mis võimaldab läbida kontrollpunkte täiskiirusel, märke tegemiseks peatumata. Märkesüsteem toimis laitmatult ja meeldis võistlejatele väga. Markus Puusepa planeeritud rajad pakkusid vaheldusrikast orienteerumist ja pigistasid maastiku võimalustest välja maksimaalse. Meestest teenisid Eesti meistrivõistluste medalid mullused teatesõidu maailmameistrid Lauri Malsroos, Tõnis Erm ja Margus Hallik. Kevadel Balti meistrivõistlustel kõik kolm distantsi võitnud Malsroos püüdis 2 minutit eespool startinud Ermi poolel rajal kinni ja mehed lõpetasidki paarisrakendis. Külalisvõistlejatest oli parim maailma edetabeli esinumber, venelane Anton Foliforov, kes kaotas Ermile 5 sekundiga. Margus Hallik oli üldjärjestuses viies, kaotades vaid 3 sekundiga soomlasele Anders Blomsterile. Naiste põhiklassis tuli Eesti meistriks üldjärjestuses 7. kohaga lõpetanud Ingrit Kala. Talle järgnesid Eleri Hirv ja Kaisa Raudkepp. Üldjärjestuses oli kiireim maailma edetabeli teine number, Svetlana Poverina Venemaalt, kellele järgnesid leedulannad Asta Simkoniene ja Ramune Arlauskiene. Pühapäeval võisteldakse samas kohas Eesti meistrivõistluste medalitele tavarajal.\n10.07.15Juuniorid MM-i teates 12. ja 22. kohal\nNorras Raulandis toimunud juunioride orienteerumisjooksu MM lõppes teatejooksudega. Nii nais- kui meesjuuniorid parandasid möödunud aastaga võrreldes oluliselt kohta ning olid vastavalt 12. ja 22. kohal.\nNaisjuunioride jooks kulges kõigi kolm vahetust teise kümne keskel. Esimese vahetuse jooksja Margret Zimmermann saabus teatevahetusse 14. kohal, jäädes liidrina lõpetanud Norrast maha 5:48. Triinu Rooni jõudis vahetusse 16. kohal, kaotus liider Norrale kasvas 11:58-ni. Viimases vahetuses tegi hea jooksu Marianne Haug, kes tõstis võistkonna 12. kohale. Kahest vahetusest liidrina tulnud Norra jäi lõpuks Rootsi ja Šveitsi järel hoopis kolmandaks. Aasta tagusega 10 koha võrra tulemust parandanud Eesti naisjuuniorid kaotasid liidritele viimases vahetuses juurde vaid 2:38.\nNoormeeste avavahetust alustas Heino Ollin vaheaegadega teise kümne lõpus, kuid teatevahetusse tuleku ajaks oli Eesti 28. kohal, kaotades Soomele 7:30. Teises vahetuses jooksnud Tanel Papp tõusis vaheaegade järgi küll vahepeal 22. kohale, kuid vahetusse jõudes oli ta 13:14-se kaotusega liider Soomele 25. Ankrumees Janek Piirisild suutis võistkonna tõsta lõpuks 22. kohale (+24:13). Möödunud aastal Bulgaarias saavutati 29. koht. Soome hoidis liidripositsiooni lõpuni ning Olli Ojanaho sai lühi- ja tavaraja kulla kõrvale nüüd ka kolmanda säravaima medali. Teine oli Norra ja kolmas Rootsi.\nRiikidest olid Eesti võistkonnad 10. ja 15. kohal.\n09.07.15Marianne Haug juunioride MM-i tavarajal meie parimana 20.\nTreener Vallo Vaheri sõnul väga tehnilisel ja füüsiliselt raskel tavarajal saavutas Marianne Haug Eesti koondise käimasolevate tiitlivõistluste seni parima koha, olles kahekümnes ning paremuselt kolmas mitte-põhjamaalane.\nMarianne kurtis stardi eel küll ebamugavustunnet ja rajalgi ei sujunud kõik veatult, kuid enda tulemusega jääb ta rahule: "Jooks oli füüsiliselt raske. Oli väga raskeid etappe ja mõned kergemad. Suuri vigu ei teinud, sisse tulid aga mõned väiksemad vead punktide eel. Hingamisrütm (hing kinni ja pisted kõhus) oli juba soojendust tehes paigast ära, nii ka terve jooksu ajal. Tulemusega olen rahul." Võitis rootslanna Sara Hagström, kes edestas Mariannet 9 min 13 sek.\nMargret Zimmermann sai kontrollitud jooksuga hea 31. koha (+12:16): "Füüsiliselt oli raske jooks. Tehnilise poole pealt üritasin võimalikult palju lagedaid soid kasutada, et koguaeg teaks kus olen ja võimalikke vigasid minimeerida. Suuri vigu seetõttu ei teinud, aga mõned kaared ikka tulid."\nNoormeeste parim oli Heino Ollin lõpetas 37. kohaga (+10:21): "Vigu väga palju ei teinud, lõpus tuli natukene. Lõpu poole tuli ka väsimus, sest rada oli füüsiliselt nõudlik." Noormeestest võitis meistrivõistlustel juba teise kulla soomlane Olli Ojanaho.\nÜlejäänud koondislased tegid palju vigu ning kohad jäid seetõttu protokollis tahapoole. 84. Triinu Rooni (25:29) 101. Janek Piirisild (+24:02) 110. Tanel Papp (27:40)\n07.07.15Parim eestlane juunioride MMi lühirajal oli Marianne Haug\nJuunioride MMi lühiraja finaalis oli täna eestlastest parim Marianne Haug, kes sai 35. koha. Tüüpilisel Põhjamaa kaljumaastikul domineerisid oodatult Skandinaaviamaade ja Šveitsi esindajad. Naisjuunioride klassis jäi võit korraldajate rõõmuks Norrasse: Anine Ahlsand kaotas kahe kolmandiku peal rajast rootslanna Johanna Öbergile veel 2 sekundit, kuid kindlalt joostud viimane 1,2-kilomeetrine rajalõik viis ta 14-sekundilise eduga rootslanna ees võitjaks. Pronksi sai Sandrine Müller Šveitsist. Esikümnesse jõudsid 3 norralannat, 3 rootslannat, 2 soomlannat ja 2 šveitslannat. Naiste finaaljooksus tegid nii mõnedki soosikud rajal suuri vigu, mis jättis nad välja nii poodiumikohast kui ka lausa esikümnest. Kolmest finaali pääsenud eestlannast saavutas parima tulemuse Marianne Haug, kes kommenteeris oma sooritust järgmiselt: „Jooksuvorm oli päris hea, aga head orienteerumisrütmi ei saavutanud ja tegin mitmeid pisivigu. Sooritusega rahule jääda ei saa, kuigi MM-debüüdi kohta koht kõige hullem polnudki, aga olen kindlasti võimeline enamaks.“ Väljavõte tulemustest: Naisjuuniorid 3,6 km 18 KP, 110 m tõusu 1) Anine Ahlsand NOR 26:57 2) Johanna Öberg SWE 27:11 3) Sandrine Mueller SUI 27:14 4) Anna Haataja FIN 27:30 5) Ingeborg Eide NOR 27:48 6) Tilda Johansson\tSWE 27:55 ... 35) Marianne Haug EST 33:41 47) Triinu Rooni EST 36:22 58) Margret Zimmermann\tEST 40:53 Meesjuunioride seas läks kuld meie põhjanaabrile Olli Ojanahole. Ainsa eestlasena oli finaalis Heino Ollin, kes lõpetas 45. kohaga. Heino Ollini kommentaar: „Juba esimese kontrollpunktiga tegin suure vea, mis lõhkus hea orienteerumisrütmi. Rütm jäigi raja lõpuni saavutamata. Füüsilise vormiga olen hetkel tegelikult päris rahul, suutsin tõusudel korralikult pingutada.“ Väljavõte tulemustest: Meesjuuniorid 4,2 km 19KP, 140 m tõusu 1) Olli Ojanaho\tFIN 25:13 2) Erik Andersson SWE 25:27 3) Sven Hellmuller\tSUI 26:16 45) Heino Ollin EST 34:01 Meesjuunioride 20 B-finaalis sai Tanel Papp 16. koha. Homme on juunioride MMil puhkepäev ning võitlused jätkuvad neljapäeval tavaraja finaaliga.\n06.07.15JWOC 2015: lühiraja A-finaali said neli eestlast\nTäna toimus Norras Raulandi lähistel juunioride MMil orienteerumisjooksus lühiraja kvalifikatsioonivõistlus. Karmides ilmaoludes - tugevas tuules ja 8-kraadises vihmas kulgenud võistlusel jõudsid eestlastest A-finaali kõik naisjuuniorid (Margret Zimmermann, Triinu Rooni ja Marianne Haug) ning meesjuunioridest Heino Ollin. Mõlemas vanuseklassis oli kokku 3 eeljooksu, igast eeljooksust pääses homsesse A-finaali 20 kiiremat. Kokku on A-finaalides homme kummaski klassis stardis 60 võistlejat. Väljavõte tulemustest: W20A (45 startijat) 1 Mueller, Sandrine SUI 25:13 +00:00 16 Zimmermann, Margret EST 31:18 +06:05 W20B (46) 1 Koskinen, Noora FIN 24:39 +00:00 14 Rooni, Triinu EST 30:41 +06:02 W20C (45) 1 Hagstrom, Sara SWE 25:00 +00:00 12 Haug, Marianne EST 32:51 +07:51 M20A (53) 1 Imark, Simon SWE 24:14 +00:00 28 Piirisild, Janek EST 31:32 +07:18 M20B (53) 1 Andersson, Erik SWE 23:41 +00:00 17 Ollin, Heino EST 28:09 +04:28 M20C (52) 1 Ojanaho, Olli FIN 24:49 +00:00 32 Papp, Tanel EST 33:50 +09:01 Homme toimub juunioride MMil lühiraja finaaljooks. Võistluste kodulehekülg: www.jwoc2015.org\n05.07.15Margret Zimmermann juunioride MMi sprindis 26. kohal\nJuunioride MMi avaalal sai eestlastest parima tulemuse Margret Zimmermann, kes naisjuunioride (N20) klassis sai 135 startija seas 26. koha ajaga 16.00. Kaotust võitjale, Šveitsi esindajale Simona Aebersoldile (13.56; 5:41 min/km) kogunes 2,4km 13 KPga rajal 2.04. Vaid 10 sekundit jäi kuldmedalist puudu korraldajamaa Norra esindajal Heidi Martenssonil (14.06; 5:45 min/km) ning pronksi sai 34 sekundit võitjast nõrgema ajaga põhjanaabrite esindaja Karoliina Ukskoski (14.30; 5:55 min/km). Marianne Haug sai 68. ja Triinu Rooni 104. koha. Meesjuunioride 2,9km 19 KPga rajal oli kiireim Tim Robertson Uus-Meremaalt ajaga 14:31 (4:59min/km). Võitjast vaid 3 sekundit aeglasem oli Aleksi Niemi (Soome; 14:34; 5:00 min/km) ja pronksi sai Leedu esindaja Algirdas Bartkevicius (14:57 +0:26; 5:08 min/km). Eesti noormeeste kiireim oli täna Heino Ollin, kes kaotusega 2.19 võitjale sai 58. koha (16:50; 5:47 min/km). Tanel Papp sai 109. ja Janek Piirisild 129. koha.\n03.07.15Juunioride MM algab pühapäeval sprindidistantsiga\nLõuna-Norras Raulandis algab pühapäeval 5. juulil juunioride MM orienteerumisjooksus, kus avaalana toimuval sprindidistantsil selgitatakse maailmameistrid lähedalasuva linnakese Åmoti parkides ja tänavatel. Eesti koondisesse kuuluvad neidudest Margret Zimmermann (Kape), Marianne Haug (Võru), Triinu Rooni (Orvand) ning noormeestest Tanel Papp (Võru), Janek Piirisild (Võru), Heino Ollin (Rakvere/Sävedalens AIK). Võistkonna treener-esindaja on Vallo Vaher. Kõik võistlusdistantsid, välja arvatud avaalana peetav spint, joostakse Raulandi lähistel metsaga kaetud mägedes kõrgusel 700-1100 ü.m.p. Võistlusmaastik on Norrale iseloomulik: kase- ja männimetsaga kaetud suured nõlvad, mida liigendavad arvukad suuremad ning väiksemad sood ja vaheldusrikas reljeef. Teatemaastik on veidi erinev ning nõuab täpsust ja õigeaegset tempovahetust: lubatakse rohkem avatud alasid, mis vahelduvad mikroreljeefi ja väga erineva suurusega nõlvadega.Joostavus ja nähtavus on üldiselt head, kuigi mõnes kohas võib alustaimestik võistlejate hoogu pidurdada. Võistlusmaastiku väiksel osal on mäesuusakeskus. Kokku võistleb juunioride MMil 302 orienteerujat 40 riigist. Juunioride MMi programm: pühapäev 5.juuli (kell 11-14.30) - sprint; esmaspäev 6.juuli (11.30-14.30) - lühiraja kvalifikatsioon; teisipäev 7.juuli (12-15.30) - lühiraja finaal; neljapäev 9.juuli (9-16) - tavarada; reede 10.juuli (M20: 9-11; N20: 10.20-12.15) - teade. Tulemused, intervjuud ja fotod tulevad võistluste kodulehele: http://jwoc2015.org/. Fotol Eesti juunioride koondis 2015. Vasakult Margret Zimmermann, Janek Piirisild, Triinu Rooni, Tanel Papp, Marianne Haug ja Heino Ollin. Foto: Vallo Vaher\n28.06.15Eesti poistele noorte EM-i teatevõistluselt pronksmedal!\nRumeenias toimuvatel orienteerumise noorte Euroopa meistrivõistlustel saavutas 16-aastaste poiste teatevõistlusel Eesti võistkond kolmanda koha, jäädes napilt alla vaid Prantsusmaale ja Austriale. Avavahetusest naasis Karel-Sander Kljuzin (Värska OK Peko) viiendal kohal. Teises vahetuses möödus Andres Rõõm (Tartu OK Ilves) kahest konkurendist. Ankruvahetuses jätkas Kaarel Vesilind (SRD SK) Eesti poiste häid sooritusi ning oli vaheaegade järgi peaaegu kätte saamas juba teise koha saanud Austria võistkonda. Lõpuks siiski suurepärane kolmas koht. Kaotus 80-minutilise koguaja juures võitnud Prantsusmaale 2 minutit 48 sekundit. Eilse tugeva vihmasaju järel, mis muutis tavarajavõistluse raskeks katsumuseks, joosti täna päikesepaistes ja metsamaastiku asemel üsnagi avatud karjamaadel, mis vaheldusid raskesti läbipääsetavate tihnikutega. Treener Vallo Vaher: „Kõik poisid suutsid kinni pidada reeglist, et põõsastikest tuleb kindlasti ümber joosta ja see tõi neile edu. Ka jooksuvõime oli neil täna hea. Olen väga rahul.“ N18 klassis saavutati hea 9. koht, N16 klassis 17. koht ja M18. klassis 22. koht. Varem on Eesti teatevõistkonnad võitnud noorte EM-ilt nii kuld- (2008), hõbe- (2007) kui pronksmedalid (2006, 2009).\n26.06.15Täna algavad Rumeenias noorte Euroopa meistrivõistlused\nSuviste tiitlivõistluste järg on jõudnud noorte Euroopa meistrivõistlusteni, mis peetakse tänasest pühapäevani Rumeenia linnas Cluj-Napocas. Kahte vanuseklassi - 16 ja 18 - jaotatud võistlejaid ootavad kolmel päeval ees tavarada, teatevõistlus ja sprint. Tänane tavarada kestab kella 9st kuni 14ni. Meie tublisid noorkoondislasi on täna stardiprotokollis 15 ning neil tuleb rinda pista mägise maastiku ja libedate nõlvadega. Korraldajate kodulehekülg http://eyoc2015.orienteering.ro/, online tulemused http://liveresultat.orientering.se/followfull.php?comp=11043&lang=en . Võistlus Facebookis https://www.facebook.com/EYOC2015. Eesti koondislased stardivad järgnevalt: N16 (5,2 km) Kelli Nurm 9:14:00 Teele Telgma 9:58:00 Marie Anna Blehner 11:16:00 Kristel Kõivo 11:34:00 M16 (6,8 km) Alex Treier 9:35:00 Kaarel Vesilind 10:21:00 Andres Rõõm 11:13:00 Karel-Sander Kljuzin 11:47:00 N18 (6,3 km) Kristin Viikmaa 9:52:00 Marie Tammemäe 11:04:00 Emily Raudkepp 11:50:00 M18 (8,3 km) Oliver Kutt 9:03:00 Kaarel-Hendrik Zernant 10:17:00 Tomi-Andre Piirmets 10:59:00 Lauri Pähn 12:33:00 Koondise treener-esindaja: Vallo Vaher\n26.06.15Noorte EMi tavarada joosti ekstreemsetes oludes.\nTäna algasid noorte Euroopa meistrivõistlused orienteerumisjooksus. Kohaks on Cluj-Napoca Rumeenias. Tänane võistlus oli tavarajal. Terve ööpäeva kestnud tihe vihmasadu muutis võistlusolud üsna ekstreemseteks. Väga järsud nõlvad muutusid ülilibedaks, millest ülesse või alla liikumine oli tõeline võimlemine. Lisaks metsaalune väga pime ja kergelt udune ja seetõtti nähtavus ning kaardilugemine kõvasti häiritud. Vaatamaata sellele tugevamad ikka võitsid! M18 (osalejaid 108, rada 8,3km tõusu 310m) 1.\tOlli Ojanaho FIN 47.25 2.\tHakon Radon Bjorlo NOR 51.25 3.\tRafael Dobnik AUT 51.29 64. Lauri Pähn 67.21; 66. Tomi-Andre Piirmets 69.24; 81. Oliver Kütt 74.40; 98. Kaarel Hendrik Zernant 85.32. M16 (osalejaid 90, rada 6,8km, tõusu 255m) 1.\tGuilhem Elias FRA 47.16 2.\tChamuel Zpinden SUI 47.54 3.\tPierre Erbland FRA 48.25 24. Kaarel Vesilind 55.41; 48. Alex Treier 65.17 Kaarel oli oma jooksuga üldjoontes rahul – tuli pisivigu ning natuke oleks võinud rohkem ka jõuda joosta, aga 24. koht on korralik tulemus. Alexiga võib samuti rahul olla – ta on kogu võistluse noorim osaleja ning see oli talle esimene start tiitlivõistlustel. N18 (osalejaid 95, rada 6,3, tõusu 210m) 1.\tAmanda Berggren SWE 51.24 2.\tAmy Numalm FIN 51.44 3.\tHanna Hugosson SWE 51.50 48. Emily Raudkepp 66.59; 54. Marie Tammemäe 72.38; 78. Kristin Viikmaa 94.27. N16 (osalejaid 92, rada 5,2, tõusu 170m) 1.\tTereza Janocikova CZE 38.49 2.\tJasmina Gassner AUT 39.38 3.\tAndreya Dyaksova BUL 42.22 36. Kristel Kõivo 55.00; 58. Teele Telgma 63.13; 66. Kellli Nurm 71.41; 67. Marie Anna Blehner 72.04. Vallo Vaher, koondise treener-esindaja\n22.06.15Põnevad heitlused Kalevi Suvejooksul\nEesti ühe pikema traditsiooniga rahvaspordiüritus - 42.Kalevi Suvejooks orienteerumises meelitas Harjumaale, Kodasoo metsadesse 500 orienteerujat. Vihmase nädala lõpetas ilusa suvise ilmaga toimunud võistlus, kus eestlastele pakkusid konkurentsi külalised Lätist, Soomest ja Rootsist. Laupäevaste lühiraja tulemuste põhjal toimunud tagaajamisvõistluses selgus mitmes klassis paremusjärjestus alles lõpu eel. Naiste põhiklassis pidid esimese päeva võidu järel liidrina 7,8 km ja 22 kontrollpunktiga rajale läinud Viivi-Anne Soots suutis jälitajad selja taga hoida, kuigi lõpus mahtus esikolmik 34 sekundi sisse. Kogu raja üksi jooksunud Viivi-Anne Soots konkurente metsas ei näinud, hoolimata lõpu eel tehtud vigade tõttu kaotatud ajast. Meeste põhiklassis esimese päeva võitja Sander Vaher pikale, 14.9 km ja 29 kontrollpunktiga rajale ei startinud. Täna esimesena startinud Timmo Tammemäe juhtis pikalt võistlust, kuid võitjana finišeeris kümme päeva tagasi rahvusvahelisel seiklusspordi Aafrika-ekspeditsioonil edukalt esinenud Silver Eensaar. Otsustavad sündmused toimusid pärast 10ndat kilomeetrid soisel ja piiratud nähtavusega maastikuosal, kus hilisem võitja oli sunnitud peatuma jalatsipaelasid sidumiseks, kuid oli keeruliste kontrollpunktide läbimisel kindlam ning saavatus edumaa, millest piisas lõpujooneni. Naiste põhiklassi tulemused (kahe päeva summas): 1. Viivi-Anne Soots Saue Tammed 01:26.40 2. Marianne Haug Võru/Võru spordikool 01:26.54 3. Kirti Rebane Tammed 01:27.14 Meeste põhiklassi tulemused (kahe päeva summas): 1. Silver Eensaar OK Põlva Kobras 02:16.33 2. Ats Sõnajalg KEKRSK 02:19.31 3. Erkki Aadli Saue Tammed 02:19.36 Täielikud tulemused www.suvejooks.ee Järgmine Kalevi Suvejooks toimub 9.-10.juuli 2016 Lääne-Virumaal Miila ümbruse metsades.\n18.06.15Tallinna meistrid sprindis on Ats Sõnajalg ja Kirti Rebane\nTallinna meistrid orienteerumissprindis selgitati Tabasalus, kus startis kokku 128 orienteerumissõpra. Meeste põhiklassis võttis 3.2 km pikkusel rajal napi võidu Ats Sõnajalg (Harju KEK RSK), kes edestas Sander Vaherit (EKJ SK) 2 sekundiga, 6 sekundi kaugusele jäi värske Euroopa meister rattorienteerumise sprindis Lauri Malsroos (SK Saue Tammed). Naiste põhiklassi 2,3 km pikkusel rajal läks kaksikvõit SK Saue Tammede esindajatele – ülekaaluka võidu saavutas Kirti Rebane, kelle vahe hõbedase Teele Telgmaga oli 1:05, pronksmedali teenis Triina-Britt Preden (OK TON), kaotades võitjale 2:29. SK Mercury tänab kõiki osalejaid. Priit Överus. SK Mercury\n14.06.15Lauri Malsroosi tulemus EM-i tavarajal läks aia taha\nVäga heas vormis olev Lauri Malsroos oleks võinud saada 5. või 6. koha, kuid tema tulemus läks sõna otseses mõttes aia taha – maastikul olevaid ületamatuid hirveaedikuid ning neist läbipääse oli kaardilt raske märgata ning Malsroos sõitis tupikusse, mis tõi kaasa mitmeminutilise ajakao. Nii pidi ta 39,1 km pikkusel rajal leppima 11. kohaga, kaotades võitjaks tulnud Anton Foliforovile Venemaalt 11 minuti ja 1 sekundiga. Hõbe Jussi Laurilale Soome (+1:29) ja pronks Babtiste Fuchsile Prantsusmaale (+2:30). Arbo Raele 40. koht, Margus Hallik ja Riivo Roose tühistati vale kontrollpunkti märkimise eest. M17 klassis Markus Paisile 28. koht, Märten Pais on katkestanud. Reedesed tulemused http://mtbo15.fpo.pt/index.php/en/day-4-long Täna võisteldakse 3-liikmeliste võistkondadega teatesõitudes. Eesti meeskond stardib koosseisus Margus Hallik, Riivo Roose, Lauri Malsroos. Hallik ja Malsroos on koos EM-il mitte osaleva Tõnis Ermiga ka valitsevad maailmameistrid. http://mtbo15.fpo.pt/index.php/en/day-5-relay. Start Eesti aja järgi kell 12.30. GPS-jälgimine avaneb koos stardiga. Markus Puusepp Eesti Orienteerumisliit\n14.06.15Eesti meeskond RO EM-i teates üheksas\nSõna otseses mõttes aia taha läinud tavarajapäeva järel ei kulgenud Eesti meeskonna sõit väga hästi ka rattaorienteerumise Euroopa meistrivõistluste teatevõistlusel, kus saavutati alles 9. koht, mis maailmameistritele selgeks pettumuseks oli. Võisteldi väga kiirel ja lihtsal rajal ning iga eksimus oli karistatav. Esimest vahetust sõitnud kogenud Margus Hallik tegi vea raja alguses kiirel laskumisel ühe mahapöördega ning kaotas kohe paar minutit. Teatevahetusse saabus ta 11. kohal, liidritest 5 minuti kaugusel. Teises vahetuses ei kulgenud sõit kõige paremini ka viimasel ajal vähe võistluskogemust saanud Riivo Roosel, kes saabus teatevahetusse 13. kohal. Lauri Malsroosi viimases vahetuses sõidetud päeva kõige kiireima aeg tõstis Eesti meeskonna küll 9. kohale, kuid alla pooletunnisel rajal enamat enam võimalik saavutada ei olnud. Esimeses kahes vahetuses juhtis võistlust Prantsusmaa Yoann Garde’ ja Baptiste Fuchsi heade soorituste järel, kuid viimases vahetuses möödus Cedric Beill’st pidevalt kuklasse hinganud tšehh Vojtech Stransky. Finišis oli tšehhide edu Prantsusmaa ees 43 sekundit ning kolmandaks tulnud Venemaa ees täpselt 1 minut. Eesti kaotus võitjatele oli 11 minutit 26 sekundit. Naiste võistluses võttis selge võidu samuti Prantsusmaa ees Tšehhi, kolmas oli Taani. Juunioride klassides võitsid vene neiud ja prantsuse noormehed. Ametlikud tulemused http://mtbo15.fpo.pt/images/competition/lists/Relay_Results_Official.pdf Teatevõistluse GPS-jälgimine, vaheajad jm http://mtbo15.fpo.pt/index.php/en/day-5-relay Rattaorienteerumishooaeg jätkub kuu aja pärast Võrumaal Sõmerpalus sõidetavate Eesti meistrivõistluste/BikEstiga ning kulmineerub 14.-23. augustini Tšehhis toimuvate maailmameistrivõistlustega. Markus Puusepp Eesti Orienteerumisliit\n10.06.15Lauri Malsroos rattaorienteerumise EM lühirajal 13.\nPortugalis jätkuvatel Euroopa meistrivõistlustel oli ka lühirajal Eesti parim eile sprindidistantsil Euroopa meistriks tulnud Lauri Malsroos, kes sai 13. koha ajaga 50.55. Kaotust võitjale Anton Foliforovile (48.09) Venemaalt kogunes 2.46. Hõbe läks Prantusmaale Yoann Gardele (48.26) ja pronks Venemaale Valeri Gluhhovile 48.55.\nTeiste eestlaste tulemused: 22. Margus Hallik 53.01 44. Riivo Roose 58.47 Arbo Rae katkestas.\nNaistest eestlasi võistlemas ei ole, esikolmikusse kuulusid Gaelle Barlet (FRA 45:52), Cecilia Thomasson (SWE 45:59) ja Marika Hara (FIN 46:19).\nM17 klassis sai Märten Pais 28. koha ajaga 38.19. Võitis Kirill Lepešenko Venemaalt (28:10).\n09.06.15Lauri Malsroos võitis rattaorienteerumise sprindis EM kulla!\nPortugalis toimuvatel rattaorienteerumise Euroopa meistrivõistlustel oli teisel võistluspäeval kavas sprindivõistlus, mis sõideti maalilises Penha Garcia vanalinnas. Rada kulges suuresti käänulistel ja mägistel linnatänavatel, kust ei puudunud ka osavust nõudvad treppidest üles ja alla sõitmised.\nVarasem maailmameistrivõistluste sprindi hõbeda ning teatevõistluse kuldmedaliomanik Malsroos läks 7,5 km rajale medalimõtetega. “Starti läksin teadmisega, et sprindis on mul kõige suuremad võimalused ning koht esikuuikus ja hea õnne korral poodiumil on reaalne“. Malsroosi algus oli rahulik ning liidriks tõusis ta vaheaegade järgi 19 min pikkuse võistluse juures alles pärast 14 minutit, kui möödus tolle hetkeni juhtinud prantslasest Cedric Beill’st.\nLauri Malsroos: „Raja tehnilises algusosas kaotasin sekundeid kindla peale sõites ja olukorda liigselt kontrollides. Edasi kulges sõit tõusvas joones ja lõpuosas olin vaheaegadega juba kindlalt parim.“ Võimsalt sõidetud viimased 5 minutit tõidki mehele 11-sekundilise võidu Valeriy Glukhovi ja 28-sekundilise võidu Ruslan Gritsani (mõl. Venemaa) ees. Lauri Malsroos: „Üldhinne sõidule oleks 5 lühikese miinusega ja sõiduga olen loomulikult rahul.” Järgides nüüdisaja trende, sõitis Malsroos võistluse jäiga esikahvliga.\nMargus Hallik sõitis 27-nda tulemuse kaotusega Laurile 1.56, Riivo Roose 45. kaotusega 3.22 ning Arbo Rae 54. kaotusega 5.59.\n04.06.15Lauri Sild Norras MK etapi tavarajal 25.\nNorras Haldenis toimunud MK-etapi tavarajal saavutas Lauri Sild (EKJ SK) parima eestlasena meeste 14,4 km rajal 25. koha, jäädes ülekaaluka võidu teeninud šveitslasele Matthias Kyburzile alla enam kui kümne minutiga. Eestlannadest oli 9,1 km pikkusel rajal parim Annika Rihma (OK Põlva Kobras) 49. kohaga, võitis Ida Bobach Taanist. Ülejäänud eestlaste kohad jäid neljandasse kuni kaheksandasse kümnesse. Lauri Silla sõnul kukkus tema võistlus välja mittemidagiütlevalt: „Lihtsalt läbisin raja ühtlase tempoga. Jalgades erilist särtsu ega tuntavat kergust polnud kuid samas suutsin terve raja vastu pidada.“ Vaatamata mitte eriti kõrgele kohale oli Lauri tulemusega rahul: „Suuremaid vigu ei tulnud ja tundus, et ka teevalikud olid head. Arvan, et minu senine parim MK tavarajasooritus, nii subjektiivselt kui ka koha järgi.“ Annika Rihmal oli enne starti kartus raja eest: „Eks see formuleerus raja esimesel poolel tehtud üle kahe minutiliseks veaks ja halvaks teevalikuks, millega kaotasin aega. Rada oli muidu tehniliselt lihtne, kuid füüsiliselt raske.“ Tänasel võistlusel said määravaks just teevalikud ja nendega Annika rahule ei jäänud: „Mõnevõrra ebaõnnestusid pikkade etappide teevalikud.“ Täielikud tulemused http://eventor.orienteering.org/Events/ResultList?eventId=5043&groupBy=EventClass Ingliskeelne lühianalüüs kaartidega World of O lehel http://news.worldofo.com/2015/06/03/world-cup-long-halden-maps-results-and-analysis/ Reedel jätkub MK-sari sprinditeatega Haldenis. Eestit esindab võistkond Ats Sõnajalg, Marek Karm, Maiki Jäädmaa ja Evely Kaasiku või Sigrid Ruul. Jooksujärjekord N+M+M+N. Laupäeval ja pühapäeval joostakse Rootsis taaskord individuaaldistantsidel, kui kavas on sprint ja lühirada. Võistluste kodulehekülg http://www.woc2016.se/en/pre. NB! Ülejäänud koondislaste kommentaarid ilmuvad peatselt Eesti Orienteerumisliidu Facebooki leheküljele https://www.facebook.com/EestiOrienteerumisliit (lugemiseks pole tarvis FB kontot). Markus Puusepp Eesti Orienteerumisliit\n31.05.15Eesti koondis Balti meistrivõistlustel kolmas\nLätimaal, Tukumsis joosti pühapäeval orienteerumise Balti meistrivõistluste teatejooksud. Kolme Balti riigi, Valgevene ja Peterburi koondised võtsid üksteiselt mõõtu noorte, juunioride ja täiskasvanute klassis, võistlus toimus kolmeliikmeliste nais- ja meeskondade vahel. Naiste põhiklassis ebaõnnestus meie esindusnaiskonna avavahetus ja kastanid pidi tulest välja tooma teine koosseis – Kirti Rebane, Eleri Hirv, Grete Gutmann. Ühtlaselt hea jooksuga kõigis vahetustes õnnestuski neil 13 naiskonna konkurentsis teenida pronksmedalid Leedu ja Läti esinduskoosseisude järel. Meesteklassis, kus Eesti koondisest puudusid kolm tugevat koondislast, tuli meie esinduskoosseisul -Timmo Tammemäe, Sander Vaher, Kenny Kivikas leppida 15 meeskonna seas kuuenda kohaga. Võidu jätsid kahe Leedu võistkonna ees koju lätlased. Ainsa võiduga rõõmustas Eesti koondist neidude võistkond koosseisus Kristel Kõivo, Teele Telgma, Marie-Anna Blehner. Pronksmedalid teenisid naisjuuniorid Margret Zimmermann, Triinu Rooni, Marianne Haug ning noormehed Karel-Sander Kljuzin, Andres Rõõm, Kaarel Vesilind. Lõplik võistkondlik paremusjärjestus: 1 Leedu\t1644 p\t2 Läti\t1484 p 3 Eesti\t1187 p 4 Valgevene 626 p 5 Peterburi\t565 p\n30.05.15Eesti sai Balti meistrivõistlustelt neli medalit\nLätis, Tukumsi linna lähistel toimuvad nädalavahetusel orienteerumise Balti meistrivõistlused, kus täna joosti füüsiliselt raskel maastikul tavarada. Eestlastest olid põhiklassides parimad Sander Vaher ja Laura Joonas, ent medaliheitlusesse neil asja ei olnud. Kastanid tõid tulest välja seekord hoopis noored.\n29.05.15Nädalavahetusel toimuva Balti meistrivõistlused\nLaupäeval on kavas tavarada ning pühapäeval teatevõistlused kolmeliikmelistele võistkondadele. Täiskasvanute koondise suuruseks on põhiklassides 10 mees- ja 10 nais-, juunioridel 4+4 ja noortel 5+5 võistlejat.\nGPS-jälgimine algab laupäeval u 12.25. Viited korraldajate koduleheküljel http://bch2015.oksaldus.lv/?lang=en\n24.05.15Eesti teatemeistrid juhtisid võistlust algusest lõpuni\n23.05.15Eesti meistrid lühirajal on Evely Kaasiku ja Lauri Sild\nTänavused Eesti meistrid lühirajal selgitati Ida- ja Lääne-Virumaa piiril Pukametsas. Viimati ligi kolmkümmend aastat tagasi kasutatud maastik rõõmustas osalejaid hea joostavusega ja mitmekülgse pinnareljeefiga. Osalejaid kogunes üle 450, osavõturohkeimad oli meeste põhiklass 46 ja naiste põhiklass 35 startijaga.\nEsikoha pärast käis mõlemas põhiklassis pingeline võistlus. Naistest sai 4,2 km pikkusel rajal oma esimese lühirajakulla Evely Kaasiku (JOKA), kes edestas ülikogenud Viivi-Anne Sootsi (Saue Tammed) 30 sekundiga, pronksmedali teenis Annika Rihma (OK Põlva Kobras), kelle kaotus võitjale oli 47 sekundit.\nMeesteklassis pidasid 6,4 km pikkusel rajal omavahel tasavägise kullaheitluse vennad Lauri ja Timo Sild. Tiitlikaitsjast Timo tegi rajal paar väikest viga ja suutis pärast seda vennaga tekkinud 48-sekundilise vahe lõpuks 10 sekundile vähendada, kuid meistritiitel läks sellega nooremale vennale. Pronksi pälvis Sander Vaher, kes jäi võitjast 2 minuti kaugusele. Kõik kolm medalivõitjat esindavad Kaitsejõudude Spordiklubi.\nJuunioridest tulid Eesti meistriteks Andres Saal (Otepää SK) ja Margret Zimmermann (OK Kape). Homme selgitatakse samas kohas Eesti meistrid teatejooksudes.\n21.05.15Lauri Malsroos tuli rattaorienteerumise Balti meistriks\nMöödunud nädalalõpul toimus Riias kolmepäevane Läti rattaorienteerumise suurvõistlus koos Baltimaade meistrivõistlustega. Laupäeval ja pühapäeval jagati maailma edetabelipunkte. Meeste klassis olid kokkuvõttes eestlased kõige edukamad. Reedesel kiiret navigeerimisvõimet ja sõidukiirust testinud sprindirajal oli meeste absoluutarvestuse parim Lauri Malsroos, kes edestas 28 sekundiga Andres Blomsteri Soomest. Kolmas oli 31-sekundilise kaotusega Tõnis Erm. Esikümnesse sõitsid veel Margus Hallik kuuendaks, Marek Karm seitsmendaks ja Priit Poopuu kümnendaks. Naiste absoluutarvestuses võitis Marika Hara Soomest. Eestlastest tuli Ingrit Kala 4. kohale ja Doris Kudre 7. kohale. Laupäeval toimunud lühirada oli orienteerumistehniliselt väga keeruline ning võistlejad seisid tõsise väljakutse ees. Meeste klassis oli taas parim sõidu ajal tugevat orienteerumiskindlust näidanud Lauri Malsroos, teine Jonas Maišelis Leedust ja taas kolmas Tõnis Erm. Esikümnesse sõitsid taas Margus Hallik kaheksanaks ja Marek Karm kümnendaks. Naiste klassis võitis taas Marika Hara. Ingrit Kala oli parima eestlasena kaheksas. Pühapäeval starditi ühisstardist tavarajale, mis pakkus võistlejatele otsest võitlust parimate kohtade nimel. Rajaplaneering hajutas võistlejad küll väiksematesse gruppidesse, kuid pärast hajutusringide läbimist moodustusid raja lõpuosas siiski grupid. Kolmanda võidu võttis Lauri Malsroos ligi minutilise eduga Andres Blomsteri ees. Kolmanda ületas lõpujoone Tõnis Erm ning neljandana Margus Hallik. Jälitajate grupis tõstis Marek Karm end lõpuks kuuendale kohale. Naiste klassis võitis selle sõidu Ingrid Stengård Soomest, Ingrit Kala ja Doris Kudre finišeerisid esikümne lõpus. Kolme päeva summas tuli kindlalt liidriks meeste klassis Lauri Malsroos, kes saavutas Balti meistritiitli. Napilt vaid viiesekundilise eduga kolmanda koha ees saavutas teise koha Tõnis Erm. Naiste klassis võitis summaarselt suure eduga Marika Hara, Ingrit Kala parima eestlasena 7. kohal. Järgmiseks suurvõistluseks on rattaorienteerujatel juuni alguses Portugalis toimuvad Euroopa meistrivõistlused.\n08.05.15Eestimaa orienteerumisnädal 11.-17. maini!\n11.-17. maini toimuv Eestimaa orienteerumisnädal koos RMK rogainipäeva on järg eelmisel aastal toimunud Eestimaa orienteerumispäevale, mis tõi orienteerumisradadele pea 3000 inimest.\nNädala jooksul toimuvate orienteerumisürituste eesmärgiks on orienteerumisharrastuse tutvustamine, ürituste osalejatele lähemale toomine ning alustajatele esmase orienteerumiskogemuse pakkumine tuttavates kaunites kohtades.\n06.05.15WMOC 2016 ja WOC 2017 ametlik autorendipartner on Hertz!\nKäesoleval aastal tähistab Hertz oma tegutsemise 97. aastapäeva. Eestis on Hertz Autorent tegutsenud juba rohkem kui 20 aastat.\n02.05.15Margus Hallik rattaorienteerumise MK-etapil 14.\nMargus näib olevat vahepealsetel aastatel kimbutanud terviseprobleemidest üle saamas ning Kesk-Euroopalik maastikutüüp - füüsiliselt nõudlik ja tehniliselt mitte kõige keerukam – oli talle ka sobilik. Margus Hallik: „Veel kõrgemale kohale jõudmist pärssis täna veidi asjaolu, et rajale sai mindud väga poristes oludes liiga väikese mustriga kummidega, mis takistasid maksimaalset liikumiskiirust nii tõusudel kui laskumistel. Üldjoontes võib siiski rahule jääda, sest MK eel oli positisoon maailma edetabelis alles 43.“\n25.04.15Ilves-3 kutsub Unikülla ja Vooremäele!\nIlvese klubi kutsub teid osa võtma XXVIII Ilves-3st 1-3. mail.\nSeekord toimub võistlus korraldajaklubi kodu lähedal Unikülas ja Vooremäel, mis on mõlemad tehniliselt ja füüsiliselt orienteerumisväärilised maastikud.\nVõistlus algab lühirajaga, jätkub tavarajaga ja viimasel päeval on lühendatud tavarda. Registreerimine lõpeb pühapäeva, 26. aprilli õhtul www.osport.ee keskkonnas\n20.04.15Jüriööjooksu võitis SK100\nAlatskivil toimunud 56. Jüriööjooksu võitis SK100 1. võistkond koosseisus Lauri Tammemäe, Grete Gutmann, Timmo Tammemäe, Outi Hytönen ja Zsolt Lenkei ajaga 03:30.58.\nLigi 10 minutit jäi võitjast maha Võru I võistkond (Kaur Kase, Marianne Haug, Jaagup Truusalu, Laura Joonas, Jonatan Karjus 03:41.01) ning kolmandaks tuli JOKA esindusvõistkond (Ilmar Udam, Sigrid Ruul, Kaarel Kallas, Evely Kaasiku, Tiit Tähnas 03:44.57).\nViimases vahetuses tegid head jooksu Sander Vaher (korteriyhistu.net; 4.koht 03:45.39) ja Kenny Kivikas (OK Ilves I, 5-koht 03:45.50), kes suutsid ligi veerandtunnise stardivahe JOKA viimase vahetuse mehega 9-kilomeetrisel rajal peaaegu kinni joosta, kuid siiski tuli jokakaid päästev finišijoon enne lõpplahenduse dramaatiliseks pöördumist vastu.\nKokku oli OK Ilvese korraldatud Jüriööjooksul stardis 42 põhiraja ja 8 harrastajate klassi võistkonda.\n17.04.15Evely Kaasikule EOK noore sportlase stipendium\nEesti Olümpiakomitee (EOK) toetab tänavu järelkasvuprojekti „Märka järgnevat põlvkonda“ kaudu noori sportlasi 35 stipendiumiga kogusummas 61 000 eurot.\nEvely Kaasiku on üheks viiest mitteolümpiala stipendiumisaajast. Kokku jagati stipendium 33 noorsportlasele. Palju õnne!\n09.04.1556. Jürioojooks kutsub Alatskivile\n56. Jüriööjooks toimub 18. aprillil Tartumaal kauni Alatskivi lossi juures. Korraldajaklubi OK Ilves kutsub osalema kõiki klubisid ja sõpruskondi põhi- või harrastajate rajale, vastavalt 5- ja 3-liikmelistes võistkondades.\nRada viib võistlejad Kalevipoja sängile, Linnamäele, Alatskivi jõe ürgorgu ning lossiparki ja asula vahele. Kaardil on tihe teede ja radade võrk ning avatud aladel on suur osakaal, mis teeb rajad jõukohaseks ka väiksema öise orienteerumise kogemusega võistkondadele.\nRegistreerimine 13. aprillini http://www.osport.ee\n07.04.15Algav orienteerumispäevakute hooaeg tõotab 50 000 osaluskorda\n05.04.15Karjalaskevõistlus Aktuaalses Kaameras\nETV: "Kuigi maarahva kalendri järgi oli karjalaskepäev 1. aprillil, peeti täna Võrus hoopis karjalaskevõistlust ja kui karjalaskepäeval lastakse traditsiooniliselt loomad esimest korda välja, siis sedapuhku lasti loomade asemel esimest korda metsa orienteerujad." Vaata viite alt videolugu, mis oli eetris 4. aprilli AK uudistesaate lõpuosas\n29.03.15Suusaorienteerujad startisid sõjaväelaste MMil\nPõhja-Rootsis Bodenis toimuvatel Sõjaväelaste MM-l saavutas Eesti võistkond koosseisus Doris Kudre ja Sander Linnus sprinditeates 5.koha. Kodutütardesse ja kaitseliidu Põlva malevasse kuuluvad sportlased sõitsid südilt kaotades maailma paremikku kuuluvale Rootsi võistkonnale 5.12, kus sõitsid Emma Bergström ja Niklas Henrikson. Veel juunioride klassi kuuluv Doris Kudre tegi hea sõidu ka lühirajal, kus saavutas 7. koha. Sõjaväelaste maailmameistriks krooniti Maria Ketskina Venemaalt. Meeste võistluse võitis Erik Blomberg Rootsist. Sander Linnus saavutas 14 ja rattaorienteerumise maailmameister Lauri Malsroos 19. koha.\n21.03.15Peko Kevad kutsub 11. ja 12. aprillil Nohipallu\nJuba varsti, 11. ja 12. aprillil on Nohipalu metsade vahel kuulda stardikella kõla – peetakse traditsioonilist kevadist orienteerumisvõistlust Peko Kevad. See on ikka olnud üks esimesi kevadisi orienteerumisjooksu üritusi, kuhu tullakse mõnusat sportlikku nädalavahetust veetma.\nKorraldajad ootavad kõiki spordisõpru huvitavale ja kaunile Nohipalu maastikule. Orienteeruda saab värskelt valminud kaardiga, mis juhatab teid Meenikunno raba, Must- ja Valgejärve ning Päikeseloojangu maja ümbrusesse.\nREGISTREERIMINE on avatud 6. aprillini 2015 (www.osport.ee; einar@verska.ee ).\nPeko Kevade FB-leht: https://www.facebook.com/pages/Peko-Kevad/1379200922402491?ref=aymt_homepage_panel\n19.03.15Karjalaskevõistlus ja lihavõtte lühirada avavad OJ võistlushooaja\n4. ja 5. aprillil kutsub Orienteerumisklubi Võru kõiki orienteerumissõpru 24. korda toimuvale Karjalaskevõistlusele ja lihavõtte lühirajale, mis peetakse sel korral Sõmerpalu vallas Linnamäel.\nLinnamäe maastik Võhandu jõe oru nõlvadel pakub keskmise ja hea läbitavusega metsades meeldivaid kevadisi orienteerumiselamusi.\n13.03.15EOLi kevadine üldkogu toimub 11.aprillil 2015 Värskas\nVastavalt EOL juhatuse 20.02.2015 otsusele nr 1043, Kutsuda kokku EOL-i kevadine üldkogu 11. aprillil 2015, kell 17.00, Värskas, Värska OK Peko majas ja kinnitada esialgne üldkogu päevakord. Aeg: 11.04.2015 Koht: Värska, Värska OK Peko maja\n16.30-17.00 Üldkogul osalejate registreerimine;\n17.00 Üldkogu töö algus\n1. Üldkogu sissejuhatus-U.Klaas; Üldkogu töö organiseerimine: juhataja, protokollija ja häältelugemiskomisjoni valimine;\n2. Ülevaade 2014. aasta eelarve täitmisest ja majandusaasta aruanne-P.Poopuu;\n3. Revisjonikomisjoni aruanne-A.Teras;\n4. EOLi 2015. aasta eelarve-P.Poopuu, S.Sild; 5. 2016. aasta riikliku noortespordi toetuse jaotuse alused-P.Tammemäe;\n6. Revisjonikomisjoni valimine ja volituste tähtaja määramine-S.Sild;\n7. Rogaini arengukava 2015-... -E.Pukkonen;\n8. EOL võistlusreeglid-K.Lambot;\n9. Uuringu Naised ja sport tulemuste tutvustus ja järeldused-K.Ruusalepp;\n10. WMOC 2016 ja WOC 2017 ettevalmistused\tT.Tammemäe,M.Puusepp;\n11. Ülevaade juhatuse ja toimkondade tegevusest-juhatuse liikmed;\n12. Registreeritud sõnavõtud-EOLi liikmed; EOL 2015. aasta orienteerumisjooksu edetabeli juhend-A.Šved;\n20.30 Üldkogu töö lõpp\n04.03.15EMV sprindi videokokkuvõte\n02.03.15Intervjuud Eesti meistrivõistluste medalivõitjatega\n28.02.15Sprindi meistrikullad Maret Vaherile ja Even Toomasele\nHoolimata sellest, et suurem osa Eestimaast on lumest paljas, olid võistluspaigas Põlvamaal Koorastes suured lumehanged ning hõredas männimetsas oli korraliku suusaradade võrgu jaoks lund piisavalt. Korraldajad OK Põlva Kobrasest eesotsas Nikolai Järveoja ning rajameister Kalle Ojasooga tegid napi 10 päevaga ära kuudepikkuse töö - just nii pikk aeg jäi ettevalmistuseks pärast seda, kui algselt Raplamaal Pirgus planeeritud võistlused lumepuudusel tühistati.\n26.02.15EMV suusaorienteerumise sprint toimub, sprinditeade jääb ära!\nEesti meistrivõistluste korraldaja OK Põlva Kobras teatab, et nädalavahetuseks planeeritud sprindist ja sprinditeatest toimub soojade ilmade ja väheneva lumikatte tõttu vaid esimene - individuaalne sprint.\n17.02.15Eesti suusaorienteerujate parim päev MM-il\nNorras, Hamaris jätkuvatel suusaorienteerumise maailmameistrivõistlustel sõideti viimase individuaaldistantsina ühisstardist lühirada. Eesti koondise liidrid tegid väga head sooritused. Naisteklassis püsis Evely Kaasiku kaks kolmandikku rajast liidrite grupis ja jäi parimatest veidi maha alles raja lõpukolmandikul. Lõpptulemusena saavutas ta siiski oma senise karjääri parima tulemuse lõpetades 13. kohaga ja kaotades võitjale vaid 2 minutiga. Selles klassis said soomlannad lausa nelikvõidu, kusjuures kõik neli mahtusid 2 sekundi sisse! Ülinapilt tuli esmakordselt maailmameistriks Milka Reponen. Meesteklassis tegi hea sõidu Eesti koondises tänavu come back’i teinud Even Toomas, kes kaotas võitjale, mitmekordsele varasemale maailmameistrile Staffan Tunisele Soomest 3.36 ja oli sellega 18. Eestlastest saavutas kõrgeima koha naisjuunioride klassis võistelnud Doris Kudre, kes püsis suurema osa rajast esikuuiku konkurentsis, kuid kaotas lõpu eel ühe ebaõnnestunud teevalikuga paarkümmend sekundit ning pidi leppima 11. kohaga. Meesjuunioridest oli 23. kohaga eestlaste parim Rimmo Rõõm. Samas toimuvatel kuni 17-aastaste noorte Euroopa meistrivõistlustel said eestlased samuti häid tulemusi. Neidudest oli Kristel Kõivo 9. ja Kaisa Rooba 11. ning noormeestest Andres Rõõm 12. Täielikud tulemused: http://www.orientering.no/ski-o-vm2015/ Homme lõpevad võistlused teatesõitudega.\n17.02.15Eesti teatevõistkonnad suusaorienteerumise MM-il poodiumikohtadel\nNorras, Hamaris lõppesid täna teatesõitudega suusaorienteerumise maailmameistrivõistlused. Nii Eesti meeskond kui naiskond lõpetas kuuenda kohaga. Meeste kuld läks Venemaale, Eesti meeskonnast koosseisus Margus Hallik, Priit Randman ja Even Toomas jäid ettepoole veel Rootsi, Tšehhi, Šveits ja Läti. Naiste kulla võttis Rootsi väga tasavägises võistluses Soome ees, pronksi sai Venemaa. Eestist ettepoole jäid veel Norra ja Tšehhi. Eesti naiskond sõitis koosseisus Evely Kaasiku, Piret Pärnik, Kaisa Sander. Naisjuunioride seas oli Eesti kolmik Doris Kudre, Silvia Luup, Jonne Rooma väga tublil neljandal kohal, meie meesjuunioride tulemus tühistati. Kuni 17-aastaste noorte Euroopa meistrivõistluste arvestuses olid neljandad nii Eesti neiud - Kaisa Rooba, Kristel Kõivo ja Emily Raudkepp kui ka noormehed – Märten Henrik Pais, Andres Rõõm, Kaarel Vesilind.\n17.02.15Suusaorienteerumise EMV sprindis ja sprinditeates toimuvad Koorastes\nKuna lumeolud ei võimalda Pirgus suusaorienteerumise Eesti MV sprindis ja sprinditeates korraldada, siis toimuvad need 28.02.-01.03.2015 Põlvamaal, Koorastes, kus lumeolud on igati head. Võistluste korraldajaks on OK Põlva Kobras ja EOL volinik Sven Oras. OK Põlva Kobras edastab peagi võistluste juhendi ja muu täpsustava info ning avab võistlusele registreerimise Ospordis https://www.osport.ee/ . Värskem info võistluse kohta OK Põlva kobras kodulehel http://kobras.polvamaa.ee/ Eesti Orienteerumisliit\n13.02.15Suusaorienteerumise MM-i tavarajal Piret Pärnik 19. ja Even Toomas 20\nSuusaorienteerumise MM-i tavaraja võistlus on läbi ning ilmselt kõige erakordsem selle juures on Lars Moholdti võidetud kuldmedal Norrale, mis on ühtlasi riigi 1000. maailmameistrivõistluste kuldmedal läbi aegade ja spordialade.\n12.02.15Suusaorienteerumise sprindi maailmameistrid selgunud.\nNorras Hamaris toimuvatel suusaorienteerumise täiskasvanute ja juunioride maailmameistrivõistlustel ning noorte Euroopa meistrivõistlustel võitsid sprindis maailmameistritiitlid Andrey Lamovile Venemaalt ja Tove Alexanderssonile Rootsist. Eesti naised ei suutnud tehniliselt väga nõudlikel radadel vigu vältida ja nii saavutas Evely Kaasiku 21. koha ja Piret Pärnik 25.koha. Meestest tegi tubli sõidu Margus Hallik, kes saavutas 61 mehe konkurentsis 27. koha. Priit Randman oli 32, Ilmar Udam 44 ja Even Toomase tulemus tühistati. Juunioride klassis saavutas eestlastest parima tulemuse Doris Kudre, kes tõusis võimsa sõiduga raja lõpuosas kuueteistkümnendalt kohalt üheteistkümnendaks.\nAlles esimest aastat juunioride seas võistlev Doris Kudre sõnul tundis ta end füüsiliselt hästi. „Mul oli päris hea sõita, eriti just laia suusaraja peal, kuigi seda oli rajal päris vähe,“ lausus Kudre.\nKa orienteerumistehniliselt kulges tema sõit hästi. „Orienteerumistehniliselt oli rada väga keerukas, kogu aeg pidi kaardil järge hoidma. Kuna startisin üpris taga, siis olid kõik kurvid ära sõidetud ning mitmes kohas polnud radade hargnemisi hästi näha. Selle tõttu tuli mitu vale teevalikut,“ lisas varasem kahekordne Euroopa noorte meister Kudre, kes jäi vaatamata eksimustele oma sõiduga rahule. Kolmikvõit läks korraldajamaale Norrale. Eestlannadest olid Silvia Luup 23., Kaisa Sander 24. ja Jonne Rooma 31.\nMeesjuunioride konkurentsis tegi väga hea soorituse Andres Saal, kes saavutas ülitehnilisel rajal meesjuunioride seas 15. Koha. Rimmo Rõõm (29.) ja Vootele Jagomägi (30.) lõpetasid 10-sekundilise vahega. Võitis Vladislav Kiselev Venemaalt.\nKa Eesti noored tegid Euroopa MV arvestuses head sooritused. Neidudest saavutas Kaisa Rooba parimana 14. koha, talle järges Emily Raudkepp 15. ja Kristel Kõivo 17. Kohaga. Võitis venelanna Anna Petrova. Noormeestest võidutses Henning Sjökvist Rootsist. Eestlastest saavutas parimana 20. koha Märten Henrik Pais, Kaarel Vesilind oli 20. ja Andres Rõõm 30.\n11.02.15Eesti sprinditeate võistkond MM-il 8.\nNorras Hamaris toimuvatel suusaorienteerumise maailmameistrivõistluste saavutas Eesti võistkond koosseisus Piret Pärnik ja Even Toomas sprinditeates 8. koha, korrates kahe aasta tagust saavutust.\nPea terve võistluse Šveitsi järel 9. kohal sõitnud Eesti tõusis konkurendist mööda eelviimasel, viiendal etapil, kui Piret Pärnik pääses orienteerumisvea teinud šveitslannalt pea kahe minutiga eest. Viimases vahetuses suutis Even Toomas saavutatud edu maailma edetabeli 19. mehe Christian Spoerry vastu hoida ning finišeeris 8. kohal.\nEsikoha saanud Venemaa sõitis konkurentidel eest ära juba teises vahetuses ning kasvatas lõpuks edu teiseks tulnud Soome ees 45 sekundile. Kolmanda koha sai tiitlikaitsja Rootsi poolteiseminutilise kaotusega.\n10.02.15Täna sõidetakse MM-il sprinditeadet\nTäna pärastlõunal kell 15.00 antakse start MM-i sprinditeatele. Erinevalt eile antud infost näib, et võistluse jälgimine on tehtud lihtsamaks ehk IOF LiveCenter pakub nii videopilti kui GPS-jälgimist (vt viidet lõpust).\n09.02.15Algavad suusaorienteerumise maailmameistrivõistlused\n05.02.15Tallinnas toimub rahvusvaheline orienteerumisseminar\n01.02.15Eesti meistrid tavarajal on Evely Kaasiku ja Margus Hallik\n31.01.15Suusaorienteerumise meistriteks tulid Daisy Kudre ja Even Toomas\nVärska külje all Nedsajas toimunud Eesti meistrivõistlustel suusaorienteerumise lühirajal tulid nii naiste kui meeste meistriteks koduklubi OK Peko esindajad Daisy Kudre ja Even Toomas.\nEelmisel nädalal Euroopa meistrivõistlustel individuaalselt 15. koha saanud Daisy Kudre edestas klubikaaslast Piret Pärnikut enam kui kahe minutiga ja kolmandaks tulnud Evely Kaasikut OK JOKA-st pea nelja minutiga. Kahe nädala pärast algavateks maailmameistrivõistlusteks vormi koguv Daisy Kudre sõnus, et tema võistlus läks korda: "tundsin ennast füüsiliselt hästi ega teinud orienteerumisvigu. Pärast EM-i on Eestis tore võistelda."\nMeeste rajal võitis mõneti üllatuslikult kaks aastat tagasi tippspordiga lõpetanud Even Toomas, olles Rakvere OK võistlejatest Tarvo Klaasimäest ja Priit Randmanist rohkem kui kahe minuti jagu kiirem. Vaheaegade järgi terve aja liidrikohal sõitnud Even Toomase esikohta ei suutnud väärata ka väljaspool arvestust osalenud EM-i 19. mees Andris Kivlenieks Lätist, kes kaotas talle 47 sekundiga.\nVõistlused jätkavad pühapäeval sõidetava Eesti meistrivõistluste tavarajaga, mis on ühtlasi ka Rahvusvahelise Orienteerumisföderatsiooni edetabelivõistluseks, mis on võistlema toonud suurel hulgal ka Venemaa, Valgevene, Läti ja Leedu sportlasi. Mehi oli stardis 38 ja naisi 19. Kokku oli võistlejaid üle 250.\n27.01.15EMV suusaorienteerumise lühi- ja tavarajal sel nädalavahetusel\n25.01.15Evely Kaasiku karjääri parima sõidu nurjas viga raja lõpuosas\nLaupäeval jätkusid suusaorienteerumise Euroopa meistrivõistlused väga huvitavaks kujunenud lühirajaga. Evely Kaasiku sõitis kolm neljandikku distantsist teise kümne keskel, kuid lõpuosas tehtud paari minuti suurune orienteerumisviga maksis talle potentsiaalselt karjääri parima tiitlivõistluste koha.\n25.01.15Eesti suusaorienteerumisnaiskond sai EM-il teatesõidus 5. koha\nNaiskond koosseisu Evely Kaasiku, Daisy Kudre ja Doris Kudre sõitis terve võistluse stabiilselt ilma tähelepanuväärsete orienteerumisvigadeta. Esimese vahetuse järel oldi seitsmendad, kuid lühirajavõistluse vahele jätnud Daisy Kudre hea sõit teises vahetuses tõstis võistkonna kahe koha võrra ettepoole, kuhu ka finišini jäädi. Tasavägise teatesõidu võitja selgus alles lõpusirgel, kus Rootsi edestas napi 1 sekundilise eduga Soomet. Pronks kuulus Venemaale.\nEesti meeskond koosseisus Margus Hallik, Ilmar Udam ja Andres Saal sai riikidest 8. koha. Võidu võttis Norra Venemaa ja Rootsi ees.\n22.01.15Evely Kaasiku EMi tavarajal 21. kohal\n22.01.15Tippvõistkonnad kõhuhädadega rajal, Eestile sprinditeates 8. koht\nEsimesed viis võistkonda: Rootsi, Bulgaaria, Norra, Venemaa ja Soome olid kogu võistluse ajal tihedalt koos ning finišeerusid kolmveerandtunnise võistluse lõpuks 44 sekundi sees. Võidukas Rootsi võistkond edestas seejuures teist kohta 34 sekundiga. Eesti võistkonna kaotuseks esimestele oli lõpuks 6 minutit ja 16 sekundit. Eesti koondislane Evely Kaasiku tundis esimeses vahetuses raskust, kuid lõppkokkuvõttes peab sooritust ikkagi õnnestunuks: „Soojendust tehes oli terve maailma raskus mulle langenud. Esimene ring möödus samuti raskelt. Võimalik, et ka suusad hoidsid veidi kiirust tagasi. Teisel ja kolmandal ringil aga enesetunne üha paranes ning ka suuskade libisemine muutus lahtisemaks. Siiski, esimese ringiga tekkinud pikka vahet väiksemaks enam sõita ei õnnestunud. Kaarditöös leiab ka nii mõnegi eksimuse, kuid peamiselt võib öelda, et andsime Marguse Halliku endast parima ja kaheksas koht vastab meie sooritustele.”\n21.01.15Daisy Kudre jagas EM-i avadistantsil 15. kohta\nŠveitsis Lenzerheides alanud suusaorienteerumise Euroopa meistrivõistluste avadistantsil jagas hea sõidu teinud Daisy Kudre naiste sprindivõistluses 15. kohta.\nKoondise treener-esindaja Raul Kudre arvates võis kogunenud kaotuse panna natuke nii suuskade kui teevalikuvigade süüks. "Daisyl oli esimese osaga raskusi ning võib-olla oli ka millinegi süü suuskades, mis metsa vahel ei libisenud. Teine pool oli aga ajaliselt OK ja pigem üllatavalt hea."\nMeeste 3,4 km ja 18 kontrollpunktiga rajal näitas parimat minekut bulgaarlane Stanimir Belomažev, edestades 12 sekundiga Øyvind Watterdali Norrast ja 14 sekundiga tiitlikaitsjat Andrei Lamovit Venemaalt. Eesti meeste sõitu kommenteeris Raul Kudre: "Ilmar Udam tegi kohe esimese kontrollpunktiga oma vea ära ja lõpupoole liikus ilusti. Margus Hallik kurtis, et sõita ei jõudnud. Kõrgust siin 1500 m ü.m.p." Meeste kohad olid vastavalt 37. ja 38., kolmandana stardis olnud Andres Saal oli 44.\nKolmapäeval jätkuvad Euroopa meistrivõistlused ühisstardist sõidetava tavarajaga, mis koondise treener-esindaja Raul Kudre sõnul peaks sobima nii Daisy Kudrele kui Ilmar Udamile. "Daisy on motiveeritud ja alla ei anna. Ilmarile peaks orienteerumistehniliselt lihtsam ja füüsilisele poolele...\n19.01.15Algavad suusaorienteerumise Euroopa meistrivõistlused\n20.01. kell 11.30 - 12.45 – sprint\n25.02. kell 10.30 – 13.00 - teatevõistlus\n16.01.15Uus Maailma edetabelivõistluste (WRE) registreerimiskeskkond\nRahvusvaheline Orienteerumisföderatsioon (IOF) võttis tänavusel aastal maailma edetabelivõistlustel e WRE-del ainsa registreerimiskeskkonnana kasutusele IOF Eventori (http://eventor.orienteering.org/). Kõik WRE-dest osa võtta soovijad saavad end kirja panna vaid IOF Eventor keskkonna kaudu ja selleks on võistlejal tarvis võistlustele registreerimise eel luua IOF Eventoris kasutajakonto. Esimene Eestis toimuv WRE, kus põhiklasside võistlejad saavad end ainult Eventori kaudu kirja panna , on 1. veebruaril 2015 toimuv suusaorienteerumise Eesti MV tavarada/WRE Põlvamaal Kadajal. http://kobras.polvamaa.ee/voistlused/so-eesti-mv-luhi-ja-tavarada-2015/ NB! See info käib ainult M21 ja N21 klassidest osa võtvatele sportlastele! Kõik ülejäänud klasside võistlejad saavad end jätkuvalt tavapärasel viisil, nt Ospordi kaudu kirja panna. Eventori kasutajakonto tegemiseks mine: http://eventor.orienteering.org/ ja vajuta "Create user account" (e loo uus kasutajakonto). Seejärel märgi esimene valik “I am an athlete participating in events” (olen võistlustest osa võttev sportlane). Pärast enda info sisestamisest, juhul kui oled varasemalt mõnel WRE-l osalenud, küsib Eventor sinult "Are you this and this person” (kas oled see ja see isik?). Seejärel tuleb sul nimekirjast enda nimi valida ning sinu loodud konto seotakse sinu varasemate WRE tulemustega. Ingliskeelse Eventori kasutusjuhendi leiab siit: http://eventor.orienteering.org/Home/HelpAndSupport IOF Eventori kaudu leiab infot kõikide WRE võistluste kohta ühest kohast koos otseviitega juhendile jm infole. IOF Eventori kohta tekkivate küsimuste korral pöörduge Eesti-poolse IOF Eventori administraatori Aleksander Švedi poole alex@srd.ee Lugupidamisega Markus Puusepp Eesti Orienteerumisliit\n08.01.15Kerstin Uiboupin MK-lühirajal karjääri parimal 29. kohal\n05.01.15Algab EOL noorte karikasari suusaorienteerumises 2015\n10. ja 11. jaanuaril toimuvad Lääne-Virumaal Pariisi puhkekülas koos Estonian SkiO Weekendiga esimesed kaks EOL noorte suusaorienteerumise karikasarja osavõistlust. Kuigi algselt pidid etapid toimuma koos Põlva meistrivõistlustega Kitsemägedes Setomaal, siis kehvad lumeolud ei võimalda seal neid võistlusi korraldada. Küll haaras aga Rakvere OK võimalusest ja korraldab ise võistlused lumerohkel Lääne-Virumaal. EOL noorte karikasari suusaorienteerumises koosneb sel talvel kuuest osavõistlusest ja kirja lähevad neli paremat tulemust.\n03.01.15Esimese MK-etapi võidud Rootsi ja Šveitsi (täiendatud)\nMeie aja järgi reede 02.01. keskööl joostud sprindi MK-etapi finaalis Tasmaania ülikoolilinnaku territooriumil Launcestonis võitis naiste arvetuses rootslanna Tove Alexandersson ja meestest šveitslane Mathias Kyburz. Kaardil keerulisena tunduvasse ülikoolilinnakusse oli planeeritud pigem parem-vasak valikute stiilis kiireid jalgu soosiv rada. Alexandersson võitis 3,8 km pikkusel rajal teise ja kolmanda koha saanud Judith Wyderit ning Sara Lüscherit (mõl. SUI) enam kui minutiga. Kohaliku aja järgi hommikul peetud kvalifikatsioonist ei õnnestunud kahjuks finaali edasi pääseda ainukesel osaleval eestlannal Kerstin Uiboupinal. Meeste esikolmikusse mahtuseid samuti ainult Šveitsi ja Rootsi jooksjad. Võitja, sprindispetsialist M. Kyburz näitas sarnaselt naiste parimaga ülemvõimu ja edestas kaasmaalast Daniel Hubmanni enam kui poole minutiga. Kolmanda koha sai esmakordselt sprindis poodiumile tõusnud Gustav Bergman. "Enesetunne oli suhteliselt kehv. Viimased nädalad olen ainult 35 kraadi käes veetnud ning see on vaikselt energiat kehast välja imenud. Enne kvalifikasiooni olin kuidagi liimist lahti ning rikkusin enda võistluse juba esimesse punkti joostes, kui ei leidnud kaardilt kolmnurka ning sattusin kergelt paanikasse (kaardivahetuse tõttu oli see teisel kaardi poolel). Sealt edasi tuli kohe vale teevalik teise ning võistlus oli juba rikutud. Finaalis* tuli samuti suur viga teise punktiga ning mõned vead sinna juurde. Eks see paras lahtijooks oli, sest sprint pole kunagi mu lemmikute hulka kuulunud. Väga loodan, et puhkepäevadega läheb enesetunne paremaks, et saaks metsadistantse nautida. Lootust on, et ilm läheb jahedamaks ja minule sobilikuks." * Kerstin jooksis B-finaalis.\n01.01.15Orienteerumisjooksu MK-sarja avastart juba 2. jaanuaril\nTänavune orienteerumisjooksu MK-sari algab erakordselt vara, juba 2. jaanuaril Tasmaanias (Austraalia) sprindi kvalifikatsiooniga ning jätkub finaaliga 3. jaanuaril. Lisaks saare põhjaosas Launcestonis peetavale sprindile joostakse 8. jaanuaril lühiraja ning 10. jaanuaril tavaraja võistlus hoopis mägisemates tingimustes Austraaliapärastel graniidikaljudega maastikel. Eestlastest on ainukesena võistlustulle astumas Kerstin Uiboupin (OK Võru), kes on Austraalia mandril aklimatiseerunud juba 2 nädalat, kuid Tasmaaniasse reisis vahetult enne uut aastat. Kerstin hetkel enda vormi väga heaks ei pea, kuna on pidanud viimastel kuudel tervisehädade tõttu rahulikele treeningutele keskenduma ja möödunudaastasest ületreeningust taastuma. Lemmikdistantsiks peab ta tavarada. Maastikel kohtab meie jaoks nii mõndagi eripärast, näiteks metsloomi ning kaardipildi järgi samas ka midagi kodust – rohkelt soid tiheda taimestikuga. Kerstin: „Täna lõunal (31.12) sain esimest korda kaardiga joosta ning harjuda faktiga, et kõrvalt põõsast välja hüppavad vallabid (pisikesed kängurud) on vähemalt sama ehmunud kui mina ise“. Sprindi kvalifikatsioon algab Eesti aja järgi reede, 2. jaanuari hommikul kell 06.00 ning finaal 2. jaanuaril (NB!) kell 23.00. Võistlusi on võimalik jälgida ka interneti vahendusel.